Pagpapatindog nin makabagong ospital kan probinsya, siniguro ni Gov. Chiz - SORSOGON NEWS ONLINE\nHome Feature Pagpapatindog nin makabagong ospital kan probinsya, siniguro ni Gov. Chiz\nPagpapatindog nin makabagong ospital kan probinsya, siniguro ni Gov. Chiz\nKinompirmar ni Sor. Gov. Francis Joseph Escudero na pinagpapakarhay na kan gobyerno probinsyal an pondo para sa mas marhay na serbisyo kan Dr. Fernando Duran Sr. Memorial Hospital na mas kilala sa apod na Sor. Provincial Hospital.\nSinabi kan gobernador, rurubaon an old hospital dangan na magtitindog nin bagong pasilidad asin kokompletohon an mga gamit o ekipahes digde.\nTinawan man nin doon no Gov. Chiz na magkakaigwa man ni cancer clinic sa bagong ospital kan probinsya mantang pinagpoponan na an procurement para sa pagbakal nin machine na gagamiton kan probinsya sa oras na magkaigwa nin dengue outbreak.\nPaliwanag kan gobernador, sa paagi kaini maiiwasan na an pagpasiring pa sa ciudad kan Legazpi kan mga Sorsoganon na nangangaipo nin serbisyo medikal dahilan sa hihinguha-on kan probinsya na makomplehan an gabos na pangangaipo kan provincial hospital.\nPagpapatindog nin makabagong ospital kan probinsya, siniguro ni Gov. Chiz Reviewed by Sorsogon-News on 1:18 PM Rating: 5


Pirilian sa Brgy., SK segurado na\nAprobado na alagad sagcod na sana sa ika-duwang asin ika-tolong pagbasa sa Camara-Baja an propuestong ley na liwat naman i-uktaba an Barangay asin Sangguniang Kabataan (SK) elections sa Oktubre 2018 envez na Mayo 14, 2018.\nSinda Senador Sonny Angara asin Congresista LRay Villafuerte kan segundo distrito kan Camarines Sur parejong nagpahayag na imposible nang marealisar na makalusot pa an house bill para sa ika-tolong veces na pag-uktaba kan brgy asin SK elections.\nSi Angara asin Villafuerte nag-atubang sa press conference dai palang nahahaloy na ginibo sa CWC sa Capitolyo Provincial sa Pili, Camarines Sur parejong nagsabi na madiklom na an paglaom kan ibang mga lehislador sa pag-uktaba kan pirilian mantang mayo nganing nagpapadrenong bill sa senado sa kaparejong version sa pag-uktaba kan pirilian.\nLusot na kuta sa ika-duwang pagbasa alagad mapahingalo na an congreso kan saindang sesyon na sundo na sana ngonian na Juevez, Marso 22 asin mabuelta sinda sa trabajo sa Mayo 14, 2018 aldaw na kan pirilian, mayo pang nagplantiar nin bill sa senado, kaya dapat mag-andam na an mga macandidato sa barangay asin SK, sabi pa ni Villafuerte.\nDai na ngani masarong semana ma-recess na sinda mayo pang nakasangat nin bill sa senado, huli kaini madadagos an pigtalaan na pirilian, sabi man ni Angara.\nDuwang veces nang pig-uktaba an pirilian asin napalawig na an termino kan opisyales de barangay huli kaini mayo nang nagplantiar nin bill sa senado na i-uktaba naman sa ika-tolong veces.\nAn Commission on Elections (Comelec) nagpadara na kan ibang mga paraphernalia sa saindang mga opisina lokal bilang pag-andam kan pirilian sa Mayo 14.\nSa Abril 14 iyo na an pagplantiar nin certifico de candidura hasta sa Abril 20.\nAn Comelec nagpaluwas na kan saindang resolusyon numerado 10246 petsado Enero 15, 2018 para sa calendar of activities asin peryodo kan mga prohibited acts sa nagdadangadang pirilian.


Ano an mga coronavirus?\nAn mga coronavirus, sarong dakulang pamilya nin virus na nagkakawsa nin manlain-lain na helang poon sa simpleng sîpon sagkod sa mas orog kadelikadong mga impeksiyon arog kan Middle East Respiratory Syndrome-related Coronavirus (MERS-CoV) asin Severe Acute Syndrome-Related Coronavirus (SARS-CoV). Puwede man magkawsa an coronavirus nin manlain-lain na helang sa mga hayop sa uma asin mga ataman na hayop.\nAno an novel coronavirus?\nAn novel coronavirus (2019 nCov), sarong bâgong klase nin virus na dai pa dating nareparo sa mga tawo. Sa mga nagkapirang kaso sa China, nagkawsa an 2019-nCov nin malalang pulmonya na naikalat sa manlain-lain na nasyon asin mga siyudad.\nKan 12 Pebrero 2020, inanunsiyo kan World Health Organization na an bâgong helang opisyal nang aapodon na Coronavirus Disease o COVID-19\nSaen hali an COVID-19?\nKan nakaaging 31 Disyembre 2019, igwa nin ibinaretang mga kalat-kalat na kaso nin pulmonya sa probinsiya kan Wuhan sa China na dai aram kun ano an kawsa. Kan mga suminunod na aldaw naaraman na an outbreak kawsa kan coronavirus, na dai pa man dating nahiling sa mga tawo.\nAno an mga sintomas asin posibleng komplikasiyon kan impeksiyon na hatod kan coronavirus?\nKairiba sa mga ordinaryong senyal kan impeksiyon nin coronavirus an mga sintomas na garo-sa-trangkaso, kalintura, ábo, pag-uru-utnga asin iba pang kadipisilan sa paghangos. Sa mga malaláng kaso, puwede ining magkawsa nin pulmonya, acute respiratory syndrome, pagpalya kan bato, o pagkagadan.\nPâno nakakaulakit an COVID-19?\nKan 24 Enero 2020, kinumpirma kan World Health Organization na igwang tawo-sa-tawo na pag-ulakit na an kadaklan nasa siyudad kan Wuhan sa China. Alagad dai pang bastanteng impormasyon tanganing magkaigwa nin eksaktong konklusyon manungod sa tindi kan urulakitan na tawo-sa-tawo, an kompletong gawi kan virus na ini, asin an orihinal na pinûnan kan outbreak.\nIgwa na nin bulong para sa COVID-19?\nDaing espesipikong bulong sa maski anong coronavirus kairiba na an COVID-19. Alagad, kadaklan sa mga sintomas, puwedeng bulungon base sa kondisyon kan pasyente. Saro sa pinakaepektibong paagi ki pagbulong an tig-aapod na supportive care o an maray na pangataman sa naulakitan na mga tawo.\nAno an magiginibo kan publiko tanganing malikayan an paglakop kan COVID-19?\nTig-aabisuhan kan DOH an publikong:\na. Ugalion an paghugas nin kamot\nb. Sundon an tamang mga gawì sa pag-abo:\ni. Magdara pirmi nin panyo/tisyu\nii. Takloban an ngimot asin dungo gamit an panyo/tisyu (puwede man na ipantaklob an manggas kan bado asin likod kan siko mantang nagbabâwon o nag-aabo.\niii. Magrayo sa mga tawo kun nag-aabo.\niv. Dai maglustab.\nv. Itapok sa tamang lugar an mga tisyu.\nvi. Pirming maghugas nin kamot pagkatapos na magbâwon o mag-abo.\nvii. Maggamit nin alcohol/sanitizer.\nc. Ibitaran an pagrani sa mga hayop na nasa uma o lagaw na hayop kun daing proteksiyon\nd. Siguraduhon na na lutong marhay an pagkaon\ne. Padanayon an marhay na salud.\nAno an dapat gibohon kan mga ospital na may (mga) pasyenteng tig-iimbestigaran kun may COVID-19 (PUI)?\nAn mga miyembro kan infection control committee (ICC) kan ospital an responsable sa pangenot na imbestigasyon kan kaso. Kun klinasipikar na an kaso na Person Under Investigation (PUI), kaipuhan siyang i-quarantine.\nKaipuhan ining ipaaram kan ICC sa DOH Epidemiology and Surveillance Units (RESU), na kaipuhan man magreport sa DOH Epidemiology Bureau.\nIpapadara kan mga ospital na may mga PUI an kinolektang mga specimen (oropharyngeal asin nasal swabs o mga pigpapahid sa dungo, ngimot, siring man sa poon kan dila asin ngala-ngala nganing makakua nin sampol na liwoy, plema, asin likido sa lawas) sa Research Institute of Tropical Medicine (RITM) para sa screening.\nIniengganyar man kan DOH an mga health worker na maging mapagbantay asin maggibo nin dagdag na paagi sa paglikay na dai maulakitan kan mga pasyenteng may malalang impeksiyon sa paghangos, lalo na itong hali sa biyahe sa China.\nSa huri, kaipuhan na pakarhayon kan mga pasilidad sa salud an saindang standard infection prevention and control practices, lalo na an saindang mga emergency department.\nSisay an kaipuhan tulos imbestigaran asin i-test para sa impeksiyon kan COVID-19?\nKaipuhan imbestigran asin i-test tulos para sa COVID-19 an minasunod:\n1. An sarong tawo na may severe respiratory infection (SARI), kalintura asin abo, buda igwa nin saro sa mga minasunod:\na) Nakaaging pagbiyahe sa o nag-istar sa Wuhan 10-14 na aldaw bâgo magpoon an sintomas.\nb) Sarong health worker na nagtatrabaho sa palibot na an mga pasyenteng tig-aataman igwa nin malalang impeksiyon sa paghangos, sainman na lugar naghali, residensiya o istorya nin pagbiyahe.\n2. An sarong tawo na may acute respiratory infection (ARI) asin igwa nin saro sa mga minasunod na krayterya sa laog nin 14 aldaw bâgo magpoon helang.\na. Pagrani sa sarong tawong kumpirmado o posibleng may COVID-19\nb. Pagbisita/pagtrabaho sa mga saud na tigbabakalan nin mga buhay na hayop sa Wuhan.\nc. Nagtrabaho/Nagpasiring sa sarong health facility na may nabaretang may HAI-associated COVID-19.\nAno an kaipuhan mong gibuhon kun nagbiyahe ka sa Wuhan asin nakakamatì nin mga sintomas kan COVID-19?\nAn mga pasyente, lalo na su mga nagbiyahe sa China, na nahihilingan nin mga sintomas na kalintura asin abò, kaipuhan na magpasiring tulos sa ospital para matawan nin atensiyong medikal.\nAno an kaipuhan mong gibuhon kun nakakamatì ka nin katamtaman na garo-sa-trangkasong mga sintomas pero dai ka man nagbiyahe sa China o dai ka man nin nakairibang nagbiyahe sa China?\nSa arog kaining sitwasyon, dai na man kaipuhan na magpa-test kun may COVID-19. Magpakonsulta sa pinakaharaning pasilidad sa salud kun namamatian na kaipuhan.\nMay mga pagbabawal na biyahe na dapat sundon?\nIgwa. Puon kan 2 Pebrero 2020, inaprubaran ni Presidente Rodrigo Duterte an temporary ban of entry kan mga persona (apuwera sa mga Filipinong igwang PR resident cisa na inisyu kan Pilipinas) na direktang hali sa Tsina asin sa mga Special Administrative Regions kaini arog kan Hongkong, Macau.\nAn mga paluwas na biyahero, tig-aabisuhan man na iwasan an mga lugar na igwa nin mga kaso nin coronavirus. An mga biyahero, pigpapataanan man na sunudon an mga advisory asin mga planong manungod sa salud pampubliko sa mga nasyon na saindang dudumanon; aramon ang mga pinakaharaning mga pasilidad sa salud sa saindang lokasyon; asin aramon an mga pinakabâgong impormasyon manungod sa helang na ini.\nTutugutan daw makauli an mga Overseas Filipino sa mga nasyon na igwang kumpirmadong kaso nin COVID-19?\nIyo, puwede man sindang mag-uli. An DOH na an bahala pag nakauli na sinda. Sa pag-abot, dadarahon sinda sa sarong pasilidad pangsalud tanganing mamonitor asin matâwan nin medikal na atensiyon sa laog ni 14 aldaw. Kun igwa kang kalintura/abo pag-abot mo, ipaaram mo tulos sa (mga) quarantine medical officer na naka-duty sa airport o piyer.\nSaen man puwedeng makakua an publiko nin impormasyon manungod sa COVID-2019?\nMakakakua an publiko nin impormasyon sa mga opisyal na press release kan DOH, website, asin mga plataporma na pang-social media. Maglikay sa mga pekeng bareta asin mga report na naglalakop online, asin pirming beripikaron kun magpagkakatiwalaan an tighalian kan impormasyon.


Rut Asin Noemi—‘Kun Sain Ka Magduman, Maduman Ako’ | Tunay na Pagtubod\n‘Kun Sain Ka Magduman, Maduman Ako’\n1, 2. (a) Iladawan an pagbaklay ni Rut asin Noemi saka an kamunduan ninda. (b) Ano an pagkakalain kan pagbaklay ni Rut asin Noemi?\nMAGKAIBA si Rut asin Noemi na nagbabaklay sa halangkaw asin maduros na kapatagan nin Moab. Sinda na sana an nasa mahiwason na lugar na iyan. Imahinara na naririparo ni Rut na pabanggi na, kaya naghiling siya sa panugangan niya ta nag-iisip siya kun baga oras nang maghanap nin matuturugan. Namumutan niya si Noemi kaya gigibuhon niya an bilog na makakaya tanganing atamanon ini.\n2 Grabe an kamunduan ninda. Dakul na taon nang balo si Noemi, pero an ipinagmumundo niya ngunyan an pagkagadan pa sana kan mga aki niyang si Kilion asin Malon. Mamunduon man si Rut. Agom niya si Malon. Pareho an papadumanan ninda ni Noemi, sa banwaan nin Betlehem sa Israel. Pero magkalain an tuyo kan pagbaklay ninda. Si Noemi papuli sa sadiring lugar. Si Rut maduman sa lugar na dai siya pamilyar, asin babayaan an saiyang mga paryente, sadiring lugar, saka gabos na kostumbre pati diyos kaiyan.—Basahon an Rut 1:3-6.\n3. Anong mga hapot an sisimbagon na makakatabang sa sato na arugon an pagtubod ni Rut?\n3 Ano an mapahiro sa sarong hoben na babayi na gumibo nin siring kadakulang pagbabago? Ano an mapakusog ki Rut para sa bagong buhay na ini asin sa pag-ataman ki Noemi? An simbag sa mga hapot na iyan makakatabang sa sato na arugon an pagtubod ni Rut na Moabita. (Hilingon man an kahon na “ Sarong Saditon na Obra Maestra.”) Aramon ta nguna kun paano an duwang ini napaduman sa halawigon na dalan pa-Betlehem.\nSarong Pamilya na Nag-agi nin Trahedya\n4, 5. (a) Taano ta nagbalyo sa Moab an pamilya ni Noemi? (b) Taano ta nagin masakit para ki Noemi an pag-istar sa Moab?\n4 Nagdakula si Rut sa Moab, sarong sadit na nasyon sa sirangan kan Gadan na Dagat. An kadaklan na parte kaiyan haros halangkaw na kapatagan na bakong gayong makahoy asin may harararom na ampas. An ‘[kaumahan] nin Moab’ parating mabunga, dawa kan magkaigwa nin tiggutom sa Israel. An totoo, iyan an dahilan kan inot na pakamidbid ni Rut ki Malon asin sa pamilya kaini.—Rut 1:1.\n5 Huli sa tiggutom sa Israel, nagdesisyon si Elimelec na agom ni Noemi na maghali sa sadiring lugar, kaiba kan saindang duwang aking lalaki, asin mag-istar sa Moab bilang mga dayo. Huli sa pagbalyong iyan, siyertong nabalo an pagtubod kan lambang miyembro kan pamilya, ta kaipuhan kan mga Israelita na regular na magsamba sa sagradong lugar na pinili ni Jehova. (Deut. 16:16, 17) Pinagdanay ni Noemi na makusog an pagtubod niya. Pero, grabe an pagmundo niya kan magadan an saiyang agom.—Rut 1:2, 3.\n6, 7. (a) Taano ta namundo si Noemi kan mag-agom nin mga Moabita an mga aki niya? (b) Taano ta kahanga-hanga an pagtratar ni Noemi sa mga manugang niya?\n6 Pag-abot nin panahon, posibleng namroblema na naman si Noemi kan mag-agom nin mga Moabita an mga aki niya. (Rut 1:4) Aram niya na an apuon kan nasyon ninda na si Abraham naghinguwang makakua, para sa aki niyang si Isaac, nin magigin agom hali sa kahimanwa ninda, na nagsasamba ki Jehova. (Gen. 24:3, 4) Pag-abot nin panahon, an Ley ni Moises nagpatanid sa mga Israelita na dai tugutan an mga aki ninda na mag-agom nin taga ibang nasyon, huli ta madadara ninda sa idolatriya an banwaan nin Diyos.—Deut. 7:3, 4.\n7 Pero, si Malon asin Kilion nag-agom nin mga Moabita. Ikinamundo man o ikinadisganar iyan ni Noemi, minalataw na sinigurado niyang makapahiling nin tunay na kabuutan saka pagkamuot sa mga manugang na si Rut asin Orpa. Tibaad inasahan niya na maabot an panahon masamba man sinda ki Jehova arog niya. Ano man an nangyari, namutan ni Rut asin Orpa si Noemi. An marahay na relasyon na iyan nakatabang sa sainda kan mag-agi sinda nin trahedya. Bago pa magkaaki an arin man sa hoben na mga babaying ini, balo na sinda.—Rut 1:5.\n8. Ano an posibleng dahilan na napadayupot si Rut ki Jehova?\n8 Nakatabang daw an relihiyon ni Rut na makaya an trahedyang iyan? Posibleng dai. Dakul na diyos an sinasamba kan mga Moabita, na an panginot iyo si Kemos. (Bil. 21:29) Minalataw na sa relihiyon nin mga Moabita may ginigibong maringis asin makatatakot na mga bagay na lakop kaidto, kaiba an pag-atang nin mga aki. Siguradong nahiling ni Rut na kabaliktaran ini kan nanudan niya ki Malon o Noemi dapit sa mamumuton asin mahihirakon na Diyos nin Israel na si Jehova. Mamumuton bakong maringis an pamamahala ni Jehova. (Basahon an Deuteronomio 6:5.) Huli sa makamumundong pagkagadan kan agom ni Rut, posibleng mas napadayupot pa ngani siya ki Noemi asin gikan sa buot na naghinanyog sa sinabi kan may edad nang babaying ini dapit sa makakamhan na Diyos na si Jehova, sa makangangalas na mga gibo niya, saka sa mamumuton patin mahihirakon na pagtratar niya sa saiyang banwaan.\nMadunong an ginibo ni Rut na duminayupot siya ki Noemi sa panahon nin kamunduan asin trahedya\n9-11. (a) Anong desisyon an ginibo ni Noemi, Rut, asin Orpa? (b) Ano an manunudan ta sa trahedyang inagihan ninda?\n9 Kun manungod ki Noemi, gustong-gusto niyang makibareta dapit sa sadiri niyang lugar. Sarong aldaw nabaretaan niya, tibaad sa sarong nagbibiyaheng negosyante, na tapos na an tiggutom sa Israel. Itinao na ni Jehova an atensiyon sa banwaan niya. Angay na giraray an Betlehem sa ngaran kaiyan, na nangangahulugan “Harong nin Tinapay.” Nagdesisyon na si Noemi na magpuli.—Rut 1:6.\n10 Ano an gigibuhon ni Rut asin Orpa? (Rut 1:7) Napadayupot na sinda ki Noemi huli sa pararehong masakit na inagihan ninda. Lalo na si Rut, minalataw na napadayupot siya ki Noemi huli sa kabuutan asin marigon na pagtubod kaini ki Jehova. An tulo iribang nagbaklay pa-Juda.\n11 Ipinapagirumdom sa sato kan istorya dapit ki Rut na an trahedya asin pagkagadan nin mahal sa buhay nangyayari sa mga tawong marahay saka onesto pati sa mga maraot. (Par. 9:2, 11) Ipinapahiling man kaiyan sa sato na kun kita makulgan na gayo huli sa pagkagadan nin mahal sa buhay, madunong na dumulok sa iba—nangurugna sa mga nagpapaili ki Jehova, an Diyos na sinamba ni Noemi—tanganing maranga asin maginhawahan kita.—Tal. 17:17.\nAn Maimbod na Pagkamuot ni Rut\n12, 13. Taano ta gusto ni Noemi na bumalik si Rut saka Orpa sa sadiri nindang lugar imbes na umiba sa saiya, asin ano sa primero an reaksiyon kan duwa?\n12 Kan harayo na an nabaklay kan tulo, may saro pang ikinahadit si Noemi. Iniisip niya an duwa niyang kaibang hoben asin an pagkamuot na ipinahiling ninda sa saiya saka sa mga aki niya. Habo na niyang makapagabat pa sa sainda. Kun babayaan kan duwa an sadiri nindang lugar tanganing umiba sa saiya, ano an magigibo niya para sa sainda sa Betlehem?\n13 Sa katapos-tapusi, nagsabi si Noemi: ‘Lakaw kamo, asin magbalik kamo, an balang saro sa harong nin saiyang ina: mahirakan lugod kamo ni Jehova siring sa saindong ginibo sa mga nagadan asin sa sakuya.’ Sinabi man niya na naglalaom siyang tatawan sinda ni Jehova nin bagong agom asin bagong buhay. ‘Dangan hinadukan niya sinda,’ an sabi sa pagkasaysay, ‘asin naghiribi sinda na nagkukururahaw.’ Madaling masabutan kun taano ta napadayupot na si Rut asin Orpa sa mabuot saka bakong makasadiri na babaying ini. Pareho sindang nag-insistir: ‘Totoo nanggad na kami mabalik na kaibahan mo sa saimong banwaan.’—Rut 1:8-10.\n14, 15. (a) Sa ano nagbalik si Orpa? (b) Paano hininguwa ni Noemi na kumbinsiron si Rut na bayaan siya?\n14 Pero, dai tulos nakumbinsir si Noemi. Marigon siyang nangatanusan na mayo siyang gayong magigibo para sa sainda sa Israel, huling mayo na siyang agom na masustento sa saiya, mayo na siyang mga aki na magigin agom ninda, asin arin man diyan dai na mangyayari sa saiya. Sinabi niya na talagang makulog para sa saiya na dai niya sinda kayang asikasuhon. Nasabutan ni Orpa an buot sabihon ni Noemi. May pamilya siya sa Moab, ina, asin harong na naghahalat sa saiya. Garo baga talagang mas praktikal na magdanay sa Moab. Kaya, baga man mamundo, hinadukan niya si Noemi dangan naghali.—Rut 1:11-14.\n15 Kumusta man si Rut? Aplikado man sa saiya an mga argumento ni Noemi. Pero, mababasa ta: ‘Alagad si Rut nagpawalat duman saiya.’ Tibaad nagpadagos nang magbaklay si Noemi, alagad narisa niyang nagsusunod si Rut. Kaya nangatanusan siya: ‘Uya an saimong [bilas] na babayi nagbalik na sa saiyang banwaan asin sa saiyang mga diyos; magbalik kang kasunod niya.’ (Rut 1:15) An sinabi ni Noemi nagtatao sa sato nin mahalagang detalye. Nagbalik si Orpa bako sanang sa banwaan niya kundi pati sa ‘saiyang mga diyos.’ Kontento na siyang magdanay na nagsasamba ki Kemos asin sa iba pang palsong diyos. Iyo man daw si Rut?\n16-18. (a) Paano ipinahiling ni Rut an maimbod na pagkamuot? (b) Ano an manunudan ta ki Rut dapit sa maimbod na pagkamuot? (Hilingon man an mga ritrato kan duwang babayi.)\n16 Mantang kaulay niya si Noemi sa mapungaw na dalan na idto, sigurado si Rut sa kun ano an nasa puso niya. Namumutan niya si Noemi—asin an Diyos na pinaglilingkudan kaini. Kaya nagsabi si Rut: ‘Dai ka makimahirak sakuyang bayaan taka, asin magsuhay ako saimo: huli ta kun sain ka magduman, maduman ako: asin kun sain ka mag-irok, mairok ako; an saimong banwaan magigin banwaan ko, asin an saimong Diyos sakuyang Diyos. Kun sain ka magadan, [duman] ako magagadan, asin duman ako ilulubong: siring an gibuhon sakuya ni Jehova, asin labi pa, ta kagadanan sana an makakasuhay sakuya saka saimo.’—Rut 1:16, 17.\n‘An saimong banwaan magigin banwaan ko, asin an saimong Diyos sakuyang Diyos’\n17 Pambihira an sinabi ni Rut, kaya dawa ngani mga 30 siglo na an nakaagi pagkagadan niya, aram pa man giraray iyan nin mga tawo. Ihinahayag nanggad kaiyan an mahalagang kuwalidad, an maimbod na pagkamuot. Makusugon asin maimbudon an pagkamuot ni Rut, kaya maiba siya ki Noemi sain man ini magduman. Kagadanan sana an makakasuhay sa sainda. An banwaan ni Noemi magigin banwaan na man niya, huling andam si Rut na bayaan an gabos sa Moab—pati mga diyos kan mga Moabita. Bakong arog ni Orpa, bilog na pusong makakapagsabi si Rut na gusto man niyang magin saiyang Diyos si Jehova, an Diyos ni Noemi. *\n18 Kaya sinda na sanang duwa an padagos na nagbaklay sa halawig na dalan pa-Betlehem. Sigun sa pagtantiya, tibaad nagsarong semana an pagbaklay na idto. Pero sa ibong nin grabeng kamunduan, minsan paano siyertong nagrinangahan sinda.\n19. Sa hiling nindo, paano ta maaarog an maimbod na pagkamuot ni Rut sa satong kapamilya, katuod, asin kakongregasyon?\n19 Dakul an kamunduan sa kinaban na ini. Sa panahon ta, na inaapod kan Bibliya na ‘mga panahon na makahahandal,’ napapaatubang kita sa gabos na klase nin trahedya saka kamunduan. (2 Tim. 3:1) Kaya an nahihiling tang kuwalidad ni Rut mas mahalaga ngunyan kisa kasuarin man. Sa mamundong kamugtakan sa kinaban na ini, dakula an ikakatabang kan maimbod na pagkamuot—an klase nin pagkamuot na nagdadanay sa saro na pinanunungdan kaiyan asin habo na bayaan iyan. Kaipuhan iyan nin mga mag-agom, magkakapamilya, magkakatuod, asin magturugang sa Kristiyanong kongregasyon. (Basahon an 1 Juan 4:7, 8, 20.) Mantang pinapatalubo ta an klaseng iyan nin pagkamuot, inaarog niyato an marahayon na halimbawa ni Rut.\nSi Rut Asin Noemi sa Betlehem\n20-22. (a) Ano an epekto ki Noemi kan nagin buhay niya sa Moab? (b) Ano an salang paniniwala ni Noemi dapit sa kasakitan niya? (Hilingon man an Santiago 1:13.)\n20 Siyempre, madali an pagsabi na kita may maimbod na pagkamuot kisa pagpahiling kaiyan sa gibo. May oportunidad si Rut na ipahiling an maimbod na pagkamuot bako sana ki Noemi kundi pati sa pinili niyang magin Diyos, si Jehova.\n21 Sa katapos-tapusi, an duwa nakaabot sa Betlehem, sarong banwaan na mga 10 kilometros sa timog kan Jerusalem. Minalataw na si Noemi asin an pamilya niya medyo prominente na kaidto sa sadit na banwaan na iyan, huli ta baretang-bareta an pagbalik niya. Pigparahiriling siya kan mga babayi na nagsasarabi, ‘Bakong si Noemi ini?’ Minalataw na dakula an nagbago sa saiya puon kan siya mag-istar sa Moab; mahihiling sa lalawgon asin postura niya an epekto nin dakul na taon na pagsakit saka kamunduan.—Rut 1:19.\n22 Sinabi ni Noemi sa mga paryente niyang babayi asin dating kataraid kun gurano kasakit kan nagin buhay niya. Para sa saiya, an pangaran niyang Noemi, na an buot sabihon “An Sakong Kagayagayahan,” maninigo pa nganing salidahan nin Mara, na an buot sabihon “Mapait.” Hirak man ki Noemi! Arog ni Job na inot na nabuhay sa saiya, naniniwala siya na hali ki Jehova an kasakitan niya.—Rut 1:20, 21; Job 2:10; 13:24-26.\n23. Ano an inisip ni Rut, asin ano an probisyon kan Ley ni Moises para sa mga dukha? (Hilingon man an nota sa ibaba.)\n23 Kan nakaistar na sa Betlehem an duwa, inisip ni Rut kun paano niya pinakamarahay na maaasikaso an saiyang sadiri saka si Noemi. Nanudan niya na kaiba sa Ley ni Jehova sa Saiyang banwaan na Israel an mamumuton na probisyon para sa mga dukha. Kun tig-ani, puwede sindang magduman sa kaumahan asin sundan an mga nag-aani tanganing mangua kan mga tada saka anihon an nagturubo sa gilid kan kaumahan. *—Lev. 19:9, 10; Deut. 24:19-21.\n24, 25. Ano an ginibo ni Rut kan mapaduman siya sa kaumahan ni Boaz, asin paano an pangungua nin mga tada sa inanihan?\n24 Tig-ani na nin sebada kaidto, na posibleng Abril sa kalendaryo ta ngunyan, kaya nagduman si Rut sa kaumahan tanganing aramon kun siisay an matugot na mangua siya kan mga tada sa inanihan. Napaduman siya sa kaumahan ni Boaz, sarong mayaman na kagsadiri nin daga asin paryente kan nagadan na agom ni Noemi na si Elimelec. Dawa ngani may deretso si Rut sigun sa Ley na mangua kan mga tada sa inanihan, dai niya iyan basta na sana ginibo; naghagad nguna siya nin permiso sa hoben na namamahala sa mga paraani. Nagtugot ini, dangan nagpuon na tulos si Rut.—Rut 1:22–2:3, 7.\n25 Imahinara na sinusundan ni Rut an mga paraani. Mantang naggagapas sinda nin sebada, pinupurot niya an mga nahulog o nawalat, binubugkos an mga guygoy, asin dinadara iyan sa lugar na makakaginik siya taod-taod. Luway-luway asin mapagal na trabaho iyan, saka nagigin mas dipisil pa kun paudto na. Pero nagpadagos si Rut, na minapundo sana kun mapahid nin ganot sa angog asin kun makakan nin simpleng pangudtuhan sa “harong”—posibleng sarong payag na sinisirungan nin mga trabahador.\nAndam si Rut na gibuhon an masakit saka hamak na trabaho para mabuhay sinda ni Noemi\n26, 27. Anong klaseng tawo si Boaz, asin paano niya trinatar si Rut?\n26 Posibleng dai inasahan ni Rut na may makakariparo sa saiya, pero igwa. Nahiling siya ni Boaz asin hinapot kaini an hoben na namamahala kun siisay siya. Si Boaz, na nagpahiling nin pambihirang pagtubod, pigbati an mga trabahador niya—na an nagkapira tibaad aldawan o dayuhan pa ngani—paagi sa pagsabing, ‘Mapasaindo lugod si Jehova.’ Asin iyan man an simbag ninda. An may edad na lalaking ini na espirituwal an kaisipan nagpahiling ki Rut nin pagmakulog na siring sa ama.—Rut 2:4-7.\n27 Inapod ni Boaz si Rut na “aki ko,” asin sinabihan na magburubuwelta sa kaumahan niya para mangua kan mga tada sa inanihan saka magdanay na harani sa hoben na mga babayi, na kairiba ni Boaz sa harong, tanganing dai si Rut pagkantiyawan nin siisay man sa mga trabahador na lalaki. Sinigurado niyang may pangudtuhan si Rut. (Basahon an Rut 2:8, 9, 14.) Pero urog sa gabos, hininguwa niyang tawan nin komendasyon asin parigunon si Rut. Paano man?\n28, 29. (a) Ano an reputasyon ni Rut? (b) Arog ni Rut, paano ka magpapaili ki Jehova?\n28 Kan haputon ni Rut si Boaz kun taano ta mabuot ini sa saiya dawa ngani dayuhan siya, nagsimbag si Boaz na nabaretaan niya an gabos na ginibo ni Rut para sa panugangan niyang si Noemi. Posibleng inumaw ni Noemi sa mga babayi sa Betlehem an namumutan niyang si Rut kaya nakaabot iyan ki Boaz. Naaraman man niya na si Rut nagsasamba na ki Jehova, huling sinabi niya: ‘Balusan lugod ni Jehova an saimong gibo, asin an saimong bayad pakapanuon lugod ni Jehova na Diyos nin Israel, na puminadigdi ka para magpapandong sa saiyang mga pakpak.’—Rut 2:12.\n29 Siyerto nanggad na naparigon si Rut kan mga tataramon na iyan! Talagang nagpapandong o nagpaili siya sa mga pakpak ni Jehova, arog nin siyo na protektado sa lindong kan magurang na gamgam. Pinasalamatan niya si Boaz sa pagpakusog sa saiya. Asin padagos siyang nagtrabaho sagkod magdiklom.—Rut 2:13, 17.\n30, 31. Ano an manunudan ta ki Rut dapit sa ugali sa trabaho, pagpasalamat, asin maimbod na pagkamuot?\n30 An pagtubod ni Rut na may kaibang gibo marahayon na halimbawa para sa sato gabos na nasasakitan sa pagbuhay ngunyan. Dai niya inisip na obligado an iba na tabangan siya, kaya pinasalamatan niya an gabos na itinatao sa saiya. Dai niya ikinasupog an halawig asin masakit na trabaho tanganing maasikaso an mahal niya sa buhay, dawa hamak an trabahong iyan. Mapagpasalamat niyang inako asin sinunod an madunong na sadol dapit sa ligtas na pagtrabaho saka marahay na pag-iriba. An pinakamahalaga, dai niya nuarin man liningawan kun siisay an tunay niyang pailihan—an mapagprotektar niyang Ama, si Jehova.\n31 Kun mapahiling kita nin maimbod na pagkamuot arog ni Rut asin aarugon an saiyang halimbawa nin kapakumbabaan, kahigusan, saka pagkamapagpasalamat, an pagtubod niyato magigin man halimbawa para sa iba. Pero paano itinao ni Jehova an mga pangangaipo ni Rut asin Noemi? Pag-uulayan ta iyan sa sunod na kapitulo.\nSarong Saditon na Obra Maestra\nAn libro nin Rut sinasabing sarong saditon pero mahalagang obra maestra. Totoo, an impormasyon sa librong iyan bakong arog kadakul kan sa libro nin Hokom, na sinundan kaiyan asin nakatabang na maaraman kun kasuarin nangyari an mga nakasurat sa Rut. (Rut 1:1) Minalataw na si propeta Samuel an nagsurat kan duwang libro. Alagad, mantang binabasa nindo an Bibliya, mauyon kamo na angay na marhay kun sain nakalaag sa canon kan Bibliya an libro nin Rut. Pagkatapos basahon an dapit sa mga ralaban, pagsalakay, asin kontra-salakay na nakasurat sa libro nin Hokom, ipapagirumdom sa sato kan sunod na sadit na librong ini na nungkang nalilingawan ni Jehova an matuninong na mga tawo na nasasakitan sa mga problema aroaldaw. An simpleng istoryang ini dapit sa pamilya may mapuwersang mga leksiyon dapit sa pagkamuot, pagkagadan nin mahal sa buhay, pagtubod, asin kaimbudan na kapakipakinabang sa sato gabos.\n^ par. 17 Risang-risa na bako sana an titulong ‘Diyos’ an ginamit ni Rut, arog kan dakul na dayuhan; ginamit man niya an personal na pangaran nin Diyos, an Jehova. An The Interpreter’s Bible nagkomento: “Kun siring, idinuduon kan kagsurat na an dayuhan na ini parasunod kan tunay na Diyos.”\n^ par. 23 Marahayon an ley na iyan, asin siguradong mayo kaiyan sa sadiring lugar ni Rut. Kaidto sa suanoy na Middle East, bakong marahay an pagtratar sa mga babaying balo. An sarong reperensiya nagsabi: “Pagkagadan kan agom na lalaki, an babaying balo parating kaipuhan na magdepende sa mga aki niyang lalaki para sa sustento; kun mayo siya nin aki, tibaad ipabakal niya an saiyang sadiri bilang uripon, magin patotot, o maghalat na sanang magadan.”\nPaano ipinahayag ni Rut an pagtubod niya ki Jehova?\nPaano si Rut nagpahiling nin maimbod na pagkamuot?\nTaano ta pinahalagahan ni Jehova si Rut?\nPaano mo gustong arugon an pagtubod ni Rut?\nRut—‘Kun Sain Ka Magduman, Maduman Ako’


Solano - Wikipedia\nKinamumugtakan kan Solano\nTagboan: 16°31′6″N 121°10′52″E Tagboan: 16°31′6″N 121°10′52″E\nOktubre 7, 1741\n38,963 votantes (9 Mayo 2019)\nTataramon na Gaddang\nAn Solano sarong ikaduwang klaseng banwaan kan probinsya nin Nueva Vizcaya, Filipinas. An designadong zip code kaini iyo 3709.\nSosog sa sensus kan 1 Mayo 2020, igwa ining 65,287 katawong nag-eerok digdi sa 15,236 kaharongan.\nIgwa ining sukol na 139.80 kilometro kwadrado.\n4 Mga Gobernadorcillo\nAn Solano nababanga sa 22 barangay.\nKan 1760, an orihinal na apod kaini Bintauan. Mga Gaddang an mga enot na kag-erok igdi.\nAn munisipoyo tinogdas kan taon 1767 ni Padre Alejandro Vidal, sarong Dominikanong padi na iyo an namayo sa misyon kan si mga Kastila. Kan 1768, inapod na ining "Lungabang", na boot sabihon "lungib" sa diyalekto kan mga Gaddang. An pangaran ngapit nahira sa "Lumabang" na iyo na an arapodan kan mga Kastila.\nKan 1851, si Governor General Antonio Urbiztondo dineklara an Lumabang na barrio kan Bayombong ta kulang sa habitantes asin sa ingreso. Si Gobernador General Ramon Solano Y Llanderal pinasuway naman an Lumabang komo sarong barrio sa Bayombong.\nKan 1853, an enot na grupo nin mga Ilocano nag'abot dara ni Don Diego Lumicao, sarong dating Gobernadorcillo.\nKan 1860, naapod na ining Solano na iyo pa an pangaran sagkod ngonyan.\nAn banwaan na ini pigplano ni Padre Juan Villaverde. An poblacion saiyang ginibohan 14 darakulang mga tinazmpo, lambang saro may lakbang na 20 metro. An mga tinampo baralagat, an iba nadalagan haleng amihanan pasiring habagatan asin an iba nadalagan haleng subangan pasiring solnopan. Bunga kaini, nagkaigwa nin mga bloke na an lambang saro may hiwas na sarong ektarya.\nAn Solano iyo an pinakadakula na munisipyo kan probinsya sagkod na an duwang barangay nako'lit saiya, an Caliat asin an Bintawan, na an mga ini nagin nang munisipyo nin Quezon asin Villaverde. Gibo kaini suminadit na an hiwas kan kadagaan nin Solano. Nagin na sang 13,980 ektarya.\nNgonyan an Solano iyo na an pinakadakulang distrito komerysal kan probinsya. Yaon igdi an gabos na darakulang kakakan siring kan Jollibee, Greenwich, McDonalds and Chowking set up shop in Nueva Vizcaya.\nMga Gobernadorcillo[baguhon | baguhon an source]\nKan panahon nin Kastila, an namamyo sa munisipyo inaapod na gobernadorcillo asin ini pinipili taon-taon. An napili sainda iyo an mga cabeza de barangay. Dati an pwestong ini minmana kan mga pamilya kan mga dato alagad kan haloy na naagi na sa pirilian.\nAn minasunod na lista iyo an mga Gobernadorcillo kan panahon nin Kastila sa periodong 1762-1898:\nAn mga Gobernadorcillo may onrang inaapod sa titulong "Don".\n↑ "Province of Nueva Vizcaya". Municipality Population Data. LWUA Research Division. Retrieved 17 December 2016.\nProbinsya kan Nueva Vizcaya\nKinua sa "https://bcl.wikipedia.org/w/index.php?title=Solano&oldid=224719"\nHuring binago an pahinang ini kaitong 3 Enero 2022, alas 16:46.


Arugon an Kapakumbabaan Asin Pagigin Mamumuton ni Jesus | Pag-aadalan\nSarong Dai Inaasahan na Regalo Para sa Japan\nArugon an Kapakumbabaan Asin Pagigin Mamumuton ni Jesus\nArugon an Kusog nin Buot Asin Pakamansay ni Jesus\nPapagdanayon an Saimong Kaigutan sa Ministeryo\nInaandam an mga Nasyon Para sa ‘Katukduan ni Jehova’\nGinigiyahan ni Jehova an Satong Pambilog na Kinaban na Pagtutukdo\nHALI SA SAMONG ARCHIVE “Sarong Mahalagang Marhay na Panahon”\nAn Torrengbantayan—Pag-aadalan na Edisyon | Pebrero 2015\nBASAHON SA Acholi Albanian Aleman American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik Español Estonian Fijian Finnish Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Ingles Isoko Italian Sign Language Italiano Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Quechua (Cuzco) Romanian Runyankore Ruso Russian Sign Language Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\n‘Si Cristo man nagtios manungod saindo, na winalatan kamo nin [modelo] tanganing sunudon nindo an saiyang mga lakad.’—1 PED. 2:21.\nTaano ta maninigong arugon si Jesus?\nPaano mo maaarog si Jesus sa pagpahiling nin kapakumbabaan?\nPaano mo maaarog an pagigin mamumuton ni Jesus?\n1. Taano ta mas magigin dayupot kita ki Jehova kun aarugon ta si Jesus?\nMAY tendensiya kitang arugon an mga tawo na hinahangaan ta an personalidad asin ugali. Sa gabos na tawong nabuhay sa daga, mayo nin siisay man na mas maninigong arugon kisa ki Jesu-Cristo. Taano? Sinabi mismo ni Jesus kaidto: “An nakahiling sako, nakahiling [man] sa Ama.” (Juan 14:9) Perpektong naarog ni Jesus an personalidad kan saiyang Ama kaya kun oobserbaran ta an Aki garo ta na man sana nahihiling an Ama. Asin mantang inaarog ta si Jesus, mas nagigin dayupot kita ki Jehova, an pinakadakulang Persona sa uniberso. Dakulaon nanggad na balos ini sa pag-arog ta sa mga kuwalidad asin ugali kan saiyang Aki!\n2, 3. (a) Taano ta tinawan kita ni Jehova nin nasusurat na paglaladawan kan saiyang Aki, asin ano an inaasahan ni Jehova sa sato? (b) Ano an pag-uulayan ta digdi asin sa sunod na artikulo?\n2 Pero, paano ta maaaraman kun anong klaseng tawo si Jesus? Marahay sana ta igwa kita nin ipinasabong nin Diyos na nasusurat na paglaladawan ki Jesus. Itinao ni Jehova an rekord na iyan, na mababasa sa Kristiyanong Griegong Kasuratan, huling gusto niyang mamidbid ta an saiyang Aki tanganing maarog niyato siya. (Basahon an 1 Pedro 2:21.) Sa Bibliya, ikinumparar an halimbawang iwinalat ni Jesus sa ‘mga lakad,’ o mga gira. Garo man sana sinasabi sa sato ni Jehova na maglakaw kita sa likudan ni Jesus asin ipareho sa saiya an satong mga lakad. Siyempre, perpekto an halimbawang iwinalat sa sato ni Jesus, asin bako nanggad kitang perpekto. Pero, dai inaasahan ni Jehova na perpekto tang masusunod an mga lakad ni Jesus. Imbes, inaasahan kan Ama na aarugon ta an saiyang Aki sa pinakamakakaya ta bilang bakong perpektong mga tawo.\n3 Kaya, konsideraron ta an nagkapira sa magagayon na kuwalidad ni Jesus. Sa artikulong ini, pag-uulayan ta an saiyang kapakumbabaan asin pagigin mamumuton; sa sunod na artikulo, sisiyasaton ta an saiyang kusog nin buot asin pakamansay. Mapadapit sa kada kuwalidad, sisimbagon ta an tulong hapot: Ano an kahulugan kaiyan? Paano iyan ipinahiling ni Jesus? Paano ta siya maaarog?\nMAPAKUMBABA SI JESUS\n4. Ano an kahulugan kan kapakumbabaan?\n4 Ano an kapakumbabaan? Sa mapalangkaw na kinaban na ini, tibaad iniisip kan iba na an kapakumbabaan nagpaparisa nin kaluyahan o kawaran nin kumpiyansa. Pero sa parati, kabaliktaran kaiyan an totoo. Kaipuhan nin kusog asin rigon nin buot tanganing magin mapakumbaba. An kapakumbabaan tinawan nin kahulugan bilang “an ugali na kabaliktaran kan kapalangkawan asin pagigin arogante.” Sa Kristiyanong Griegong Kasuratan, an tataramon na trinadusir na “kapakumbabaan” puwedeng itradusir na kababaan nin pag-isip. (Fil. 2:3) Nagpupuon an kapakumbabaan sa kun ano an hiling ta sa satong sadiri. “An kapakumbabaan iyo an pakaaram kun gurano talaga kita kahamak sa atubangan nin Diyos,” an sabi nin sarong diksiyonaryo nin Bibliya. Kun talagang mapakumbaba kita sa atubangan nin Diyos, dai ta man iisipon na mas halangkaw kita sa satong kapwa. (Roma 12:3) Dipisil para sa bakong perpektong mga tawo na magin mapakumbaba. Pero manunudan tang magin mapakumbaba kun huhurop-hurupon ta an satong kamugtakan sa atubangan nin Diyos asin susunudon ta an mga lakad kan saiyang Aki.\n5, 6. (a) Siisay si Miguel na arkanghel? (b) Paano ipinahiling ni Miguel an kapakumbabaan?\n5 Paano ipinahiling ni Jesus an kapakumbabaan? May halawig na rekord nin kapakumbabaan an Aki nin Diyos na ipinahiling niya kan siya sarong makapangyarihan na espiritung linalang sa langit asin kan siya sarong perpektong tawo sa daga. Pag-ulayan ta an nagkapirang halimbawa.\n6 An saiyang ugali. An kagsurat sa Bibliya na si Judas, may isinurat na sarong halimbawa kaiyan kaidtong bago nagin tawo si Jesus. (Basahon an Judas 9.) Bilang si Miguel na arkanghel, si Jesus ‘nakilaban sa Diyablo’ asin ‘nakisuhay’ o nakidiskutir sa maraot na espiritung iyan. An isyung kalabot iyo an dapit sa “hawak ni Moises.” Girumdumon na pagkagadan ni Moises, ilinubong ni Jehova an bangkay niya sa sarong dai maaraman na lugar. (Deut. 34:5, 6) Posibleng gustong gamiton kan Diyablo an bangkay ni Moises para sa palsong pagsamba. Ano man na maraot na katuyuhan an nasa isip kan Diyablo, may kusog nin buot na nanindugan si Miguel. Sarong reperensiya an nagsabi na an mga termino sa Griego na itrinadusir na ‘nakilaban’ asin ‘nakisuhay,’ “ginagamit man may koneksiyon sa sarong legal na kaso” asin puwedeng ipinaparisa kaini “na si Miguel, ‘kinuwestiyon an deretso kan Diyablo’ na kuanon an bangkay ni Moises.” Pero, minidbid kan Panginot na Anghel na bakong para sa saiya an maghukom. Imbes, dinara niya an kaso sa Supremong Hukom, si Jehova. Kaya linikayan ni Miguel na lumampas sa awtoridad niya, dawa kan pinoprobokar siya. Saro nanggad na kapakumbabaan!\n7. Paano ipinahiling ni Jesus an kapakumbabaan sa saiyang pagtaram asin mga gibo?\n7 Sa panahon kan ministeryo ni Jesus sa daga, ipinahiling niya an tunay na kapakumbabaan paagi sa saiyang pagtaram asin mga gibo. An saiyang pagtaram. Nungka siyang nagtao nin sobrang atensiyon sa sadiri niya. Imbes, itinao niya an gabos na kamurawayan sa saiyang Ama. (Mar. 10:17, 18; Juan 7:16) Nungka niyang hinamak an saiyang mga disipulo o ipinamati sa sainda na mas hababa sinda. Imbes, tinawan niya sinda nin dignidad, inuumaw sinda pag may nahihiling siyang marahay sa sainda asin ipinapahayag an pagtitiwala niya sa sainda. (Luc. 22:31, 32; Juan 1:47) An saiyang mga gibo. Pinili ni Jesus na mamuhay sa hamak na kamugtakan na dai napapagabatan nin dakul na materyal na bagay. (Mat. 8:20) Gikan sa buot niyang ginibo an pinakamenos na gibuhon. (Juan 13:3-15) Ipinahiling niyang marhay an kapakumbabaan paagi sa pagigin makinuyog niya. (Basahon an Filipos 2:5-8.) Bakong arog kan aroganteng mga indibidwal na ikinakauyam an pagkuyog, mapakumbabang nagpasakop si Jesus sa kabutan nin Diyos para sa saiya, na “nagkuyog sagkod sa kagadanan.” Malinaw nanggad na si Jesus, an Aki nin tawo, may ‘mapakumbabang puso.’—Mat. 11:29.\nARUGON AN KAPAKUMBABAAN NI JESUS\n8, 9. Paano ta maipapahiling an kapakumbabaan?\n8 Paano ta maaarog si Jesus sa pagpahiling nin kapakumbabaan? An satong ugali. Pupugulan kita kan kapakumbabaan na lumampas sa satong awtoridad. Kun minimidbid ta na mayo kitang awtoridad na maghukom, dai ta tulos kikritikaron an iba huli sa mga sala ninda o kukuwestiyunon an saindang motibo. (Luc. 6:37; Sant. 4:12) Makakatabang sa sato an kapakumbabaan tanganing malikayan an pagigin labi-labi ‘kamatanos,’ na minemenos an mga mayo kan mga abilidad o pribilehiyo na igwa kita. (Par. 7:16, BPV) * An mapakumbabang mga elder dai minamansay an sadiri na mas nakakalabi sa saindang mga kapagtubod. Imbes, an siring na mga pastor ‘ibinibilang an iba na mas halangkaw’ asin minagawi sinda na siring sa mas hababa.—Fil. 2:3, NW; Luc. 9:48.\n9 Konsideraron ta si W. J. Thorn, na naglingkod bilang pilgrim, o nagbibiyaheng paraataman, magpuon kan 1894. Pakalihis nin dakul na taon sa gibuhon na iyan, inapod siya tanganing maglingkod sa Kingdom Farm sa amihanan nin New York asin nagtrabaho sa manukan. Sinabi niya: “Pag iniisip kong marhay an sadiri ko, garo baga inaanggutan ko an sadiri ko na sinasabing, ‘Ika na sarong tuldok nin alpog. Ano an igwa ka na ipinaghahambog mo?’” (Basahon an Isaias 40:12-15.) Saro nanggad na kapakumbabaan!\n10. Paano ta maipapahiling an kapakumbabaan sa satong pagtaram asin mga gibo?\n10 An satong pagtaram. Kun talagang may kababaan an satong puso, mahihiling an kapakumbabaan sa satong mga sinasabi. (Luc. 6:45) Kun nakikipag-ulay sa iba, lilikayan tang magpokus sa satong mga nagibo asin pribilehiyo. (Tal. 27:2) Imbes, hahanapon ta an marahay sa satong mga tugang asin kokomendaran sinda huli sa positibong mga kuwalidad, abilidad, asin nagibo ninda. (Tal. 15:23) An satong mga gibo. An mapakumbabang mga Kristiyano dai interesado na magin prominente sa sistemang ini. Mas gugustuhon nindang mamuhay nin simple asin gibuhon pa ngani an trabaho na ibinibilang na menos kan kinaban na ini tanganing makapaglingkod ki Jehova sa pinakalubos na paagi. (1 Tim. 6:6, 8) Urog sa gabos, maipapahiling ta an kapakumbabaan paagi sa pagkuyog ta. Kaipuhan an kababaan nin pag-isip tanganing magin ‘makinuyog sa mga [nanginginot]’ sa kongregasyon asin tanganing akuon saka sunudon an paggiya hali sa organisasyon ni Jehova.—Heb. 13:17.\nMAMUMUTON SI JESUS\n11. Ipaliwanag an kahulugan kan pagigin mamumuton.\n11 Ano an kahulugan kan pagigin mamumuton? An tataramon na “mamumuton” tinawan nin kahulugan na “midbid sa pagkaigwa nin, naghihimati sa, o nagpapahayag nin mabuot na mga emosyon.” An pagigin mamumuton sarong aspekto nin pagkamuot asin kaagid kan “mabuot na mga emosyon” arog kan pagmalasakit asin pagkahirak. Sinambit kan Kasuratan an “mamumuton na pagmalasakit,” “mamumuton na pagkahirak,” asin “mamumuton na kapadangatan.” (Luc. 1:78, NW; 2 Cor. 1:3, NW; Fil. 1:8, NW) Mapadapit sa kahagadan kan Kasuratan na magin mapagmalasakit, sinabi nin sarong reperensiya sa Bibliya: “An kahagadan na iyan bako sanang pakiulay sa sato na makamati nin simpatiya asin pagkahirak sa mga dukha. Iyan sarong kahagadan na talagang magmakulog, na mapahiro sa sato na makilabot asin tumabang paagi sa paggibo nin mga paagi tanganing matawan an iba nin bagong kapinunan sa buhay.” An pagigin mamumuton sarong nakakamotibar na puwersa. An mamumuton na tawo napapahirong magtabang sa iba.\n12. Ano an nagpapahiling na nakamati si Jesus nin mamumuton na pagmalasakit sa iba, asin pinahiro siya kan saiyang pagigin mamumuton na gibuhon an ano?\n12 Paano ipinahiling ni Jesus an pagigin mamumuton? An saiyang mamumuton na mga pagmati asin mga gibo. Mamumuton na nagmalasakit si Jesus sa iba. Kan mahiling niya an katuod niyang si Maria asin an kairiba kaini na nagtatangis huli sa pagkagadan kan tugang kaining si Lazaro, hayag na ‘nagtangis’ si Jesus. (Basahon an Juan 11:32-35.) Dangan, huling posibleng marhay na napahiro nin udok sa pusong pagkahirak—arog kan namatian niya kan buhayon niya an aking lalaki nin sarong babaying balo—binuhay niya si Lazaro. (Luc. 7:11-15; Juan 11:38-44) Paagi kan mamumuton na gibong iyan, puwedeng tinawan ni Jesus si Lazaro nin paglaom na mabuhay sa langit. Sa mas nainot na pangyayari, si Jesus “nakamati nin mamumuton na kapadangatan” sa sarong kadaklan na nagdurulok sa saiya. Huling pinahiro nin pagkahirak, “siya nagpuon na magtukdo sa sainda nin dakul na bagay.” (Mar. 6:34, Kingdom Interlinear) An eksperyensiyang iyan nagpabago nanggad sa buhay kan mga naghimati sa saiyang mga katukduan! Mangnuhon na dai sana namati ni Jesus an pagigin mamumuton; pinahiro siya kaiyan na magsadiring buot na tabangan an iba.—Mat. 15:32-38; 20:29-34; Mar. 1:40-42.\n13. Paano mamumuton na nagtaram si Jesus sa iba? (Hilingon an ritrato sa kapinunan kan artikulo.)\n13 An saiyang mamumuton na mga tataramon. Pinahiro si Jesus kan saiyang mamumuton na puso na mapagpadangat na makipag-ulay sa iba, lalo na sa mga inaapi. Iinaplikar ni apostol Mateo ki Jesus an mga tataramon na ini ni Isaias: “Dai niya rurunuton an lanog na tambo, asin dai niya papalsukon an mitsang madali nang maparong.” (Isa. 42:3; Mat. 12:20, NW) Nagtaram si Jesus sa paaging nakakapakusog sa piguratibong lanog na mga tambo o mitsa nin lampara na madali nang maparong. Naghulit siya nin mensahe nin paglaom ‘sa pagbulong kan mga nakukulgan an puso.’ (Isa. 61:1, BPV) Inaagda niya an mga “nagpapagal asin nagagabatan” na magrani sa saiya, na pinapakusog liwat an saindang buot na makakakua sinda nin ‘kapahingaluan.’ (Mat. 11:28-30) Siniyerto niya sa saiyang mga parasunod na may mamumuton na pagmakulog an Diyos sa lambang parasamba Niya, kaiba na an mga “saradit”—idtong garo baga mga bakong importante sa paghiling kan kinaban.—Mat. 18:12-14; Luc. 12:6, 7.\nARUGON AN PAGIGIN MAMUMUTON NI JESUS\n14. Paano kita magkakaigwa nin mamumuton na mga pagmati para sa iba?\n14 Paano ta maaarog si Jesus sa pagpahiling nin pagigin mamumuton? An satong mamumuton na mga pagmati. Tibaad bakong natural sa sato an pagpahiling kan siring na mga emosyon, pero sinasadol kita kan Bibliya na maghinguwang magkaigwa kan mga iyan. An ‘puso nin pagkahirak’ o mamumuton na pagmalasakit kabtang kan bagong personalidad na linalauman na isusulot kan gabos na Kristiyano. (Basahon an Colosas 3:9, 10, 12.) Paano ka magkakaigwa kan mamumuton na mga pagmating ini para sa iba? Buksan mong marhay an saimong puso. (2 Cor. 6:11-13) Magdangog na marhay pag sinasabi nin saro an mga namamatian asin ikinakahadit niya. (Sant. 1:19) Gamiton an saimong imahinasyon asin ihapot sa sadiri: ‘Kun ako an nasa sitwasyon niya, ano daw an mamamatian ko? Ano daw an kaipuhan ko?’—1 Ped. 3:8.\n15. Ano an puwede tang gibuhon tanganing matabangan an garo lanog nang mga tambo o mitsang madali nang maparong?\n15 An satong mamumuton na mga gibo. An pagigin mamumuton mapahiro sa sato na magtabang sa iba, lalo na idtong garo lanog nang mga tambo o mitsang madali nang maparong. Paano ta sinda matatabangan? ‘Magtangis kamo sa kaibahan kan mga nagtatangis,’ an sabi kan Roma 12:15. Tibaad mas kaipuhan kan mga pinangluluyahan nin buot an pakikidamay kisa sa mga solusyon. Sarong sister na naranga kan saiyang mga kapagtubod, kan magadan an saiyang aking babayi, an nagsabi: “Nagpapasalamat nanggad ako kan mag-abot an mga katuod ko asin maghibi kaiba ko.” Maipapahiling ta man an mamumuton na kapadangatan paagi sa paggibo nin kabuutan. May midbid ka daw na sarong babaying balo na nangangaipo nin tabang sa mga hihirahayon sa harong niya? Igwa daw nin may edad nang Kristiyano na nangangaipo nin malulunadan kun mapasiring sa mga pagtiripon, kun maluwas sa langtad, o kun mapadoktor? Dawa an simpleng kabuutan puwedeng dakula an maitabang sa sarong kapagtubod na nangangaipo. (1 Juan 3:17, 18) Urog sa gabos, maipapahiling ta an mamumuton na pagmakulog sa iba paagi sa lubos na pakikikabtang sa ministeryo. Mayo na nin mas maurog pa sa paaging ini nin pagtabang sa mga sadiyosan an puso!\nIgwa ka daw nin tunay na pagmakulog sa mga kapagtubod? (Hilingon an parapo 15)\n16. Ano an puwede tang sabihon tanganing pakusugon an mga nagmumundo nin makuri?\n16 An satong mamumuton na mga tataramon. An satong mamumuton na kapadangatan sa iba mapahiro sa sato na “magtaram na may pagranga sa mga nagmumundo nin makuri.” (1 Tes. 5:14, NW) Ano an puwede tang sabihon tanganing mapakusog an siring na mga tawo? Mapapakusog ta sinda paagi sa pagsabi sa sainda na talagang nagmamakulog asin nagmamalasakit kita sa sainda. Puwede ta sindang tawan nin sinserong komendasyon tanganing matabangan sindang mahiling an positibong mga kuwalidad asin abilidad ninda. Puwede tang ipagirumdom sa sainda na irinani sinda ni Jehova sa saiyang Aki, kaya siguradong mahalagang marhay sinda sa paghiling Niya. (Juan 6:44) Puwede ta sindang asiguraron giraray na nagmamakulog na marhay si Jehova sa mga lingkod niya na “nalugadan an puso” o “biyong nangluluya an buot.” (Sal. 34:18, NW) Puwedeng maumayan kan satong mamumuton na mga tataramon an mga nangangaipo nin pagranga.—Tal. 16:24.\n17, 18. (a) Sa anong paagi linalauman ni Jehova na tatrataron nin mga elder an Saiyang mga karnero? (b) Ano an pag-uulayan ta sa sunod na artikulo?\n17 Mga elder, linalauman ni Jehova na mamumuton nindong tatrataron an saiyang mga karnero. (Gui. 20:28, 29) Tandaan, paninimbagan nindo na pakakanon, pakusugon an buot, asin paginhawahon an saiyang mga karnero. (Isa. 32:1, 2; 1 Ped. 5:2-4) Huli kaini, an sarong elder na may mamumuton na pagmalasakit dai hihinguwahon na kontrulon an mga karnero, na naggigibo nin mga susundon o nangungunsiyensiya tanganing piriton sindang gumibo nin urog pa sa itinutugot kan kamugtakan ninda. Imbes, hihinguwahon niyang mapaugma sinda, na nagtitiwala na an pagkamuot ninda ki Jehova an mapahiro sa sainda na lubos na maglingkod sa Saiya sagkod sa mapupuwede.—Mat. 22:37.\n18 Mantang hinuhurop-hurop ta an kapakumbabaan asin pagigin mamumuton ni Jesus, siguradong napapahiro kitang padagos na maglakaw sa saiyang mga lakad. Sa sunod na artikulo, pag-uulayan ta an duwa pang aspekto kan magayon na personalidad ni Jesus—an kusog nin buot asin pakamansay.\n^ par. 8 An Marahay na Bareta Biblia (Bikol Popular Version).\nAN TORRENGBANTAYAN—PAG-AADALAN NA EDISYON Pebrero 2015


Seminar sa manga deretso, pribilehiyo tinukdo sa PWDs\nAn Committee on Person With Disability (PWD) sa Sangguniang Panlungsod sa Ciudad nin Naga sa pamamayo ni Consejal Elmer S. Baldemoro nagpadreno nin sarong aldaw na seminar nganing\nmaaraman kan mga stakeholders lalo na kan PWDs an saindang deretso asin pribilehiyo.\nAn Seminar on Laws and Issuances on Person With Disability ginibo kan Noviembre 8, 2017 sa Naga Regent Hotel na an mayor na lecturer iyo si Rizalio Sanchez, Information Officer kan National Council for Disability Affairs.\nSi Sanchez iyo an nagpaliwanag kan mga mandato asin deretso kan Person With Disabilities na digdi nadagdagan an kaaraman kan sinambit na sektor asin kan iba pang ahencias na katuwang kan lokal na gobierno kan ciudad sa mga programa kan PWDs.\nPresente sa seminar iyo an mga representante kan Naga City Police Office (NCPO) TESDA, DOLE, DPWH asin iba pang ahencia na nagsusuporta sa City Hall kan mga programa sa sinambit na sektor, sabi pa ni Baldemoro.\nKabali sa lecturer iyo si Ms Ana Christine Soriano kan DOLE Camarines Sur na nagpaliwanag kan PWD employment rights and privileges mantang an chairman kan Committee on PWD sa Sangguniang Panlungsod iyo man an nagtukar kan local legislations for PWDs.\nSi Christopher Molin, OIC kan Naga City Persons With Disability Affairs Office (PDAO) nagtukar kan mapadapit sa legal basis and roles of the Barangay Association of Persons with Disabilities (BAPDA)\nNagkaigwa pang action planning asin presentation of action plan antes natapos an programa. (DPA)


Mga huringhuding sa 2022 - Catanduanes Tribune\nMga huringhuding sa 2022\nDapat na man sigurong panamiton nin castigo an ibang abusadong traysikel drayber, lalo na an mga gapasakay nin sobra sa sarong pasahero, alagad pamasahe nin COVID ang singil sa cada saro.\nGrabe na an reclamo kan mga ciudadano, lalo na sa kahadean ni alcalde Posoy.\nCotana matawan nin penalidad an mga abusadong ini na gabalga sa temporaryong taripa sa pamasahe. Igua man sigurong nakasurat sa ley na kapadusahan sa dae masunod sa taripa. Magayon na marepaso kan alcalde, lalo na ta an hanap nin tawo an pagpasunod sa ley ta siya sarong abogado.\nSaro pa, nagreclamo si Reverendo Padre Juan Lizaso matapos siyang bayaan kan saiyang sinakyan na traysikel kan Deciembre 31, nadara pa an aluminium niyang sugkod.\nHinubon daa ni Mamo an saiyang carruaje sa car wash ni ex-Kagawad Tolledo diyan sa may CNHS alas siete nin aga asin nagsakay sa yellow tricycle paparibod sa harong sa SIV.\nPag-lampas sa saday na gasolinahan ni Tariman, pinatonong niya an traysikel sa gilid para magbakal nin pamahawan na pandesal. Alagad pagbaryo niya sa kalsada, wara na an traysikel, ni dae na naghalat kan bayad.\nDae man naaksyonan kan pulis an saiyang reclamo ta naringaw niyang hilingon an numero can traysikel.\nAn istoryang ini binalangibog na sa magcapirang programa sa radio sa Virac alagad sagcod kan Lunes dae pang nagbotwang traysikel drayber.\nPosibleng an abusadong drayber na ini dae gasimba sa cathedral o caya talagang daeng pagrespeto sa pasahero, lalo na ta senior citizen na an padi.\nCaya kung sisay man tabi an nakaheling sa sarong traysikel drayber na iguang bitbit na aluminium na sugkod kan Dec. 31, 2020, tabi man paisihon an Virac police station.\nPaapudon palan daa kan Office of the Presidential Adviser on Bicol Affairs (OPABA) duman sa Naga City an OIC kan Catanduanes State University asin an mga miembros kan Bids & Awards Committee (BAC) sa maabot na semana.\nSegun sa informante, igua daang contratistang nagreclamo sa pa-bidding kan mga proyecto sa laog kan unibersidad. Dae man nin itinaong impormasyon kung ano an reclamo o kung sisay an reclamador.\nKung an reclamador dae natawan nin proyecto o caya hinagadan nin for-the-boys, dae ta isi. Halaton ta na sana kung ano an paghoronan duman sa Naga…\nGagurumodgumod na naman daa an magcapirang alcalde sa pagtaltag nin capitolyo kan yero asin materyales hari sa additional calamity fund.\nSegun sa mga chismoso, nakadiscutir na pati daa sa lengguaheng Ingles an sarong alcalde matapos na magpaboyong dahil sa problemang ini.\nAn gusto daa kan mga maculog an boot, ipaagui sa municipio an mga gamit tanganing sinda an mataltag.\nAlagad, sabi man kan mga taga-capitolyo, an binakal na yero, pako asin iba pa hari sa pondo nin probinsiya, caya an dapat na mataltag iyo an personajes kan capitolyo ta kargo ninda ini.\nSaro pa, masakit daang ipaagui sa municipio an mga materyales, ta tibaad pagtaltag naman ni mayor, dae na maunabi an pangaran kan gobernador o probinsiya, he! he! he!\nCotana, hanapan man kan mga capitan del baryo an mga alcalde kung ano an ginibo sa dagdag na calamity fund, kung binakal nin mga equipaje na halangkaw an deligencia.\nDae pa ngani natapos an 2020, igua nang nagluwas na osipon manongod sa 2022.\nHaman na daa an linyada kan tolong hade nin politica sa isla – si Gob Cua, Cong Hector y Cong Bong – para sa East district kan Sangguniang Panlalawigan.\nSa apat na incumbent, duwa an mapahingalo ngona: si PBM Bolotoy Templonuevo kan Bato y PBM Arnel Turado kan Gigmoto.\nSegun sa mga tabilan, saro daa sa idagdag na kaibahan ninda PBM Obet Fernandez y PBM Edwin Tanael iyo si Alex Teves na madari na daang magretiro sa DAR asin si dating ex-officio PBM Toho Velchez.\nImbes daang ini an magdalagan na alcalde sa San Miguel na iyo an osipon lalo na kan magtaltag ini nin relief y mangenotan sa paglimpya sa banwa kan ati ni Rolly, an tugang daa ni Alex na si consejal Tony an malaban qui alcalde Camano.\nSi Bolotoy mavuelta sa Bato y kung ano an dadalaganan dae pa nacierto. An osipon daa gustong bakalon an pagcandidato ni Bise Mayor Boroy alagad an suspetsa kan cadaclan pagkamayor an ambisyon caini.\nSi PBM Turado posible daang magin campaign manager kan saiyang tugang na madalagan bilang bise mayor sa Gigmoto, o caya mayor kung lalong mahayblad si alcalde Tayam.\nSa bise gobernador, dae pang noticia kung kakanghan nin kalaban si Shy alagad igua nang nagluwas na huringhuding na saro daang atorni sa Bato na maputi na an buhok an interesado sa posisyon.\nKung makaluwas ini, duwa sana an puedeng mangyari: karasuhan caini an mga parahabas sa capitolyo o maging saro man ini sa mga taga-SP na parapabakal nin proyecto sa contratista, he! he! he!\nSa itaas, iguang posibilidad na palugaran ni Gob Boboy an tugang na si Bos Te, na magraduar bilang alcalde nin Calolbon.\nSi Bise Mayor Leo daa an masalida, alagad tibaad daang kalabanon ni dating alcalde Doc Aly y saro pang contratista.\nTa dae man daa puedeng daing gibo an gobernador, tibaad daa magbaba ini sa pagca-alcalde nin Virac.\nKung mangyari ini, dae nang rematch an laban ni Uncle Sam y Posoy ta sa bise mayor na mababa an dating alcalde.\nAlagad, baguing masakit ini mangyari ta lo mismong familia kan gobernador, habo na ini magin alcalde sa Virac. An cadaclan man daang capitan na kaalyado ni Samuel, habo man na siya an magpahunod sa pagca-mayor.\nMisleading and false advertisement\nVIRGEN MARIA, INA NING DIOS


Wednesday, October 20, 2021, 9:59pm\nAn pamamanwaan bilang paglampaw sa pulitika kan sadiring-tawo pasiring sa pakikipagkapwa-tawo\nSa ngunyan na panahon an “banwaan” pwedeng magtukoy sa munisipalidad, sa syudad, o sa nasyon depende sa pakahulugan kan nagtataram. Alagad sa sakuyang pagkasabot an banwa, dai saná nagtutukoy sa lugar kun sain ginigibo an mga manlain-lain na kasibutan kan tawo kundi...\nAn unibersidad asin an birtwal na banwaan\nTuyo nang nagsatubuanan an edukasyon sa birtwal na kinaban siring kan sabi ko sa sarong kolum. Yaon na sa kinaban na ini an mga manlain-lain na kasibutan kan tawo sa lado personal, ekonomiya asin pulitikal. Tinawan kong duon an napapalain na katungdan kan edukasyon,...\nSi Charles Taylor asin an eskwelahan bilang panalmingan\nSa kasagkuran kan pagsaysay ni Charles Taylor kan saiyang “Politics of Recognition” tinukoy niya an edukasyon bilang lugar na iyo mismong kinatitindugan kan tema manungod sa pagkanimanlainlain-katudan o muliticulturalism. Mahalaga an saysay (essay) na ini huli ta...\nMga la ka-dyosnon pero bukö man na sadyosan\nKin matuud na sa baluy unang magigimat-an a mga kaulugan ka ngabilün, sa balüy ko man nanggayüd natüran a terminong “sadyosan.” Ki madiris ko di dakül na beses marürüngog kadto sa balüy ag sa luwas, san kasentruwan ka Iriga pagkabisara nya su mga madiyün saka amiga...\nAn pagtanom asin pag-ataman sa sadiri sa panahon nin pandemya\nDaing gayo namalisyahan alagad sarong pagpuli sa pagbuhay saka gawing katutubo kan pagtanom an itinulod kaining pandemya sa satuya. Kan pagpuon kan lockdown, maski ngani sagkod ngunyan, maririsang an saro sa mga gibo kan kadaklan na tawong minapasirip sa social media...\nNgunyan na panahon, an paratukdo iyo an siisay man indibidwal na yaon sa propesyon kan edukasyon. Sya an nag-adal kan mga kaaraman na kumpwesto kan saiyang partikular na disiplina. An ibang paratukdo minsan imbwelto pa sa research tanganing urog pang mapahiwas an mga...\nPagsasatubuanan kan edukasyon sa birtwal na kinaban\nKan nakaagi kong kolumn, ginamit ko an kinagimatan kong tataramon sa Rinconada tanganing susugon an sarong kahulugan kan tuud sa gamit asin pagkasabot kan mga taga-Rinconada asin nadukhayan ko sa mga Bisayang diksyunaryo. An buot sabihon kan matuud sa Rinconada siring...\nMatuud o butig?\nKu ginigibo ko su research ko manüngöd sa Bikolnon na konsepto sa edukasyon, sa karayan buot ka Ateneo de Naga University Research Council, sinarigan kong mga teksto su daan na diskyunaryo ni Marcos de Lisboa (1865) ag su Bikol Dictionary ni Malcolm Mintz (1971)....\nSarong estudyante ko sa Seminar of Filipino Philosophy an nakasurat nin sarong papel manungod sa gamit kan terminong “gurang”. Igwang pagkasabot na nag-abot saiya pagkatapos anggutan sarong beses kan saiyang mga magurang na nagpanamit saiya kan malanit na saritang...


George Hamilton - Wikipedia\nAn aktor na si George Hamilton\nSi George Stevens Hamilton (namundag, Agosto 12, 1939) sarong Amerikanong aktor sa telebisyon asin sa pelikula.\nSi Hamilton iyo an pinaka matuang aki kan lider-sa-banda na si George "Spike" Hamilton asin an enot na agom kani na si Ann Stevens (dati, Mrs. William Potter). Namundag siya sa Memphis, Tenessee, asin nag'estar sa Bytheville, Arkansas, sagkod sa edad na 36. Dakul siyang nakamit na premyo kan estudyante pa sa Palm Beach Lakes Community High School. Sinasabi na an relasyon niya sa ina niya asin kaamayan kan buhay niya iyo an pigbatayan kan pelikulang My One and Only (2009).\nKan siya naghubo' sa California, pigkontrata siya kan Metro-Goldwyn-Mayer, asin siya pigtampok sa mga pelikulang arog kan Home from the Hill, All the Fine Young Cannibals, Light in the Piazza and Two Weeks in Amnother Town.\nAn saiyang mga kunyado iyo sinda Caleston Hunt asin Jesse Spalding; an saiyang kunyada iyo si June Howard, na sinasabi ni Hamilton nagkaigwa siya nin relasyon sekswal sa edad pa sanang 12 kan ini inagom an saiyang ama. An saiyang matuang tugang-sa-ama, si William Potter, nagin sarong interior decorator sa mga bantogan na kumpanya arog kan Eva Gabotr Interiors sa Palm Springs, kun saen si Hamilton may harong harani sana ki Elivis Presley asin ki Colonel Tom Parker, saiyang katood. Si Hamilton igwa man ngohod na tugang, si David Hamilton.\nNagpoon siya sa pelikula kan 1952. Dawa daa may tambak na gibo sa pagka'aktor sa pelikula asin telebisyon, siya mas naroromdoman komo may paleke' na estilo asin perpetual na suntan.\nGaro daa siya naka'agid ki Warren Beatty sa matinee-idol na pamandok asin hitsura niya.\nSaro sa marayrahay asin lataw na pelikula niya sa MGM iyo an Where the Boys Are, sarong romantikong komedy namugtak sa panahon na mga estudyante pa sa kolehiyo duman sa Fort Lauderdale sa Florida na kun saen igdi sa pelikulang ini an papel niya sarong tipong Ivy League na estudyante, maliksi asin mahusay magpa gwapo. Siya nakaresibe nin Golden Globe award kan 1960 bilang Most Promising Newcomer (Lalake).\nSi Hamilton sinasabing nagkaigwang maimbong na relasyon sosyal ki Imelda Marcos, an balo ni presidente Ferdinand Marcos asin nabuyagyag ngani na igwa palan siyang mga negosyo kadamay man an balong si Imelda..\nColumbo (1975, 1991 TV series)\nCasper Meets Wendy (1995 TV movie)\n(too cool for Christmas) (2004)(plays santa)\nPinaluwas sa telebisyon\nThe Survivors (1969-1970)\nParis 7000 (1970) (pinondo sa ika-10 episode)\nExpress to Terror (1979) (piloto sa Supertrain)\nSpies (1987) (pinondo kan ika-6 na episode)\nGeorge & Alana (1995-1996)\nThe Guilt (1996-1997)\nThe Family (2003-2004)\nJoey (TV series) (guest appearance 2005)\nLife's Little Pleasures (katuwang, Alysse Minkoff) (1998)\nDon't Mind If I Do or do I (katuwang, William Stadiem) (2008)\n↑ http://articles.latimes.com/1990-10-09/news/mn-2056_1_beverly-hills Kinua 12-2-16\nPinaghugot gikan sa "https://bcl.wikipedia.org/w/index.php?title=George_Hamilton&oldid=181085"\nHuring pigliwat an pahinang ini kan 3 Abril 2019, alas 06:16.


Pagkalaen sa tahaw nin mga pagbabago kan "Hapon" - Wikipedia\nPagkalaen sa tahaw nin mga pagbabago kan "Hapon"\nPagpakarhay poon kan 10:37, 17 Nobyembre 2018\n1,334 na mga bayta pinagdugang , 1 year ago\nPagpakarhay poon kan 06:34, 15 Marso 2018 (liwaton)\nDARIO SEVERI (Mag-ulay | mga ambág)\nPagpakarhay poon kan 10:37, 17 Nobyembre 2018 (liwaton) (sulíton)\nFroyAgta (Mag-ulay | mga ambág)\nAn '''Japan''' sarong [[isla]]ng nacion sa [[Subangan na Asya]].\nAn '''Hapon''' o '''Hapón''' /həpɒˈn/ (Hapones: 日本, '''''Nihon''''' o '''''Nippon'''''; Inaapod na 日本国 '''''Nippon-koku''''' o '''''Nihon-koku''''' na boot sabihun '''''Estado ng Hapon''''') sarong bansa na mahihiling sa Silagang Asya. Nabibilogg an bansang Hapon nin mga pulo, na an apat sa pinakadakula Honshū, Kyūshū, Shikoku, asin Hokkaidō. Saro sa mga pinakamayamang bansa an Hapon sa kinaban na bistado sa mga produktong pang-transportasyon asin elektroniks. An kabisera kaining Tokyo an pinakadakulang lungsod sa buong mundo.\nAn Hapon nabibilog nin 6,852 mga pulo. Kadaklan kan mga pulo idgi puro kabukidan, asin an iba mga bulkan, kaiba an pinakahalangkaw na parti kan saindang bansa, ang Bukid kan Fuji. An Hapon pang-sampulo sa may pinakadakol na populasyon, na may 128 milyong katawo. An kagabsang Tokyo, kaiba an Tokyo sagkod an iba pang nakapalibot na prepektura, an pinakadakulang metropolitanong lugar, na iniistaran nin 30 milyong katawo.\nIgwa man mga pagaadal na nagsasabi na may mga tawong nakaistar na sa mga kapuluan nin Hapon puon panahon pa nin paleolitiko.\nAn bansang Hapon an ika-3 pinakadakulang ekonomiya sa kinaban puon pa kan 2012 (base ini sa nominal GDP), asin an ika-6 sa pinakadakulang naaangkat asin tagapag-angkat. Ini man kabali sa mga Nagkakasararong Bansa, G8, at ng APEC.\n[[Kategorya:Mga nacion sa Asya]]\n305 mga pagliwat\nPinaghugot gikan sa "https://bcl.wikipedia.org/wiki/Espesyal:MobileDiff/177575"


Si Jehova—An Satong Pinakadayupot na Katuod | Pag-aadalan\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Español Estonian Ewe Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Italian Sign Language Italiano Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Sign Language Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Mizo Moore Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n‘[Si Abraham] inapod na katuod nin Diyos.’—SANT. 2:23.\nSa ano nakabasar an saimong pakikikatuod sa Diyos?\nUyon sa Salmo 15:3, 5, ano an kahagadan sa sato nin Diyos tanganing magin katuod niya kita?\nAno an makakatabang sa sato na ipahayag an nasa puso ta sa satong pinakadayupot na Katuod?\n1. Huling linalang kita sa ladawan nin Diyos, igwa kita nin anong mga kakayahan?\nPARATI tang nadadangog an kasabihan sa Ingles na “Like father, like son.” Tunay nanggad, dakul na aki an sugad na marhay sa saindang mga magurang. Kun sa bagay, hali sa ama asin ina an genes kan aki. Si Jehova, an satong Ama sa langit, iyo an Paratao nin buhay. (Sal. 36:9) Asin kita, na mga aki niyang tawo, kasugad niya minsan paano. Huling linalang kita sa ladawan niya, may kakayahan kitang magrason, gumibo nin mga desisyon, asin magkaigwa nin mga katuod saka magdanay na dayupot sa sainda.—Gen. 1:26.\n2. Sa ano nakabasar an satong pakikikatuod sa Diyos?\n2 Si Jehova puwede niyatong magin pinakadayupot na Katuod. An siring na pakikikatuod nakabasar sa pagkamuot nin Diyos sa sato asin sa satong pagtubod sa saiya asin sa Aki niya. Sinabi ni Jesus: ‘An Diyos namuot na gayo sa kinaban, na itinao niya an saiyang Aking bugtong, tanganing an siisay man na minatubod sa saiya dai mapahamak, kundi magkaigwa nin buhay na dai nin katapusan.’ (Juan 3:16) May dakul na halimbawa nin mga nagkaigwa nin dayupot na relasyon ki Jehova. Tukaron niyato an duwa kaiyan.\nSI ‘ABRAHAM NA SAKUYANG KATUOD’\n3, 4. Mapadapit sa pakikikatuod sa Diyos, ano an pagkakalain ni Abraham sa saiyang mga gikan?\n3 Inapod ni Jehova an patriyarka asin apuon kan mga Israelita na ‘Abraham na sakuyang katuod.’ (Isa. 41:8) Sa 2 Cronica 20:7, inapod man si Abraham na katuod nin Diyos. Sa ano nakabasar an nagdadanay na pakikikatuod kan maimbod na tawong iyan sa saiyang Kaglalang? Sa saiyang pagtubod.—Gen. 15:6; basahon an Santiago 2:21-23.\n4 Sa kapuon-puuni, si Jehova an Ama asin Katuod kan mga gikan ni Abraham na nagin nasyon kan suanoy na Israel. Pero, makamumundo ta naiwara ninda an saindang pakikikatuod sa Diyos. Taano? Huling dai ninda napagdanay an pagtubod sa mga panuga ni Jehova.\n5, 6. (a) Paano mo nagin Katuod si Jehova? (b) Anong mga hapot an maninigo niyatong tawan nin atensiyon?\n5 Miyentras na mas nakakanuod ka dapit ki Jehova, mas nagkukusog man an pagtubod mo sa saiya, asin nagrararom an pagkamuot mo sa saiya. Girumduma kan inot mong maaraman na an Diyos tunay na Persona, na puwede kang ibilang na dayupot niyang katuod. Nanudan mo man na gabos kita namundag sa kasalan huli sa pagsuway ni Adan. Nasabutan mo na an katawuhan sa kabilugan siblag sa Diyos. (Col. 1:21) Dangan, narealisar mo na an satong mamumuton na Ama sa langit bakong persona na harayo asin daing interes sa sato. Kan maaraman ta an dapit sa saiyang probisyon na atang na pantubos ni Jesus asin nagtubod kita diyan, nagpuon kitang magin katuod nin Diyos.\n6 Mantang ginigirumdom ta an nakaagi, marahay na haputon ta an satong sadiri: ‘Nagrararom daw an pakikikatuod ko sa Diyos? Makusog daw an sakong tiwala sa saiya, asin nagtatalubo daw sa kada aldaw an sakong pagkamuot sa namumutan kong Katuod na si Jehova?’ An saro pang tawo kan suanoy na panahon na nagkaigwa nin dayupot na relasyon ki Jehova iyo si Gideon. Tukaron ta ngunyan asin isapuso an saiyang marahayon na halimbawa.\n“SI JEHOVA KATUNINUNGAN”\n7-9. (a) Ano an pambihirang naeksperyensiyahan ni Gideon, asin ano an nagin resulta kaiyan? (Hilingon an ritrato sa kapinunan kan artikulo.) (b) Paano niyato mapapakusog an satong pakikikatuod ki Jehova?\n7 Si Hukom Gideon naglingkod ki Jehova durante kan maribok na mga panahon sa kasaysayan nin Israel pagkatapos na makalaog an nasyon sa Dagang Panuga. Sinasabi kan Hokom kapitulo 6 na an anghel ni Jehova nagbisita ki Gideon sa Ofra. Kan panahon na iyan, an kataid na mga Midianita talagang nagin huma sa Israel. Kaya, si Gideon naggiginik nin trigo, bako sa uma, kundi sa pugaan nin ubas, na diyan maitatago niya tulos an mga tipasi. Huling nabigla kan magpahiling an anghel asin inapod siyang ‘makusog [“parapakilaban,” NW] na lalaki,’ naghapot si Gideon kun baga ililigtas na sinda ni Jehova, na iyo an nagpatalingkas sa mga Israelita hali sa Ehipto. Nagtataram sa ngaran kan Kaglalang, inasegurar kan anghel si Gideon na talagang sinusuportaran siya ni Jehova.\n8 Iniisip-isip ni Gideon kun baga kaya niyang ‘iligtas an Israel sa kamot kan mga Midianita.’ Direkta an simbag sa saiya: “Huli ta maiba ako sa saimo,” an sabi ni Jehova, ‘lulugadon mo an mga Midianita na garo baga sa saro sanang lalaki.’ (Hok. 6:11-16) Daing duda na iniisip-isip pa man giraray ni Gideon kun paano ini mangyayari, kaya naghagad siya nin tanda. Mangnuhon na sa pag-uulay na ini, malinaw na si Jehova sarong tunay na Persona para ki Gideon.\n9 An sunod na nangyari nagpakusog sa pagtubod ni Gideon asin urog na nagpadayupot sa saiya sa Diyos. Naghanda si Gideon nin pagkakan asin isinerbi ini sa anghel. Kan milagrosong matumtom nin kalayo an pagkakan kan iduot o iduta diyan kan anghel an sugkod kaini, narealisar ni Gideon na talagang representante ni Jehova an anghel. Natakot si Gideon asin napakurahaw: ‘Ah, Kagurangnan Jehova, nahiling ko an anghel ni Jehova sa lalawgon nanggad!’ (Hok. 6:17-22) Pero an pangyayari daw na iyan nagin ulang sa pag-ultanan ni Gideon asin nin Diyos? Dai nanggad! Kabaliktaran an nangyari. Namidbid ni Gideon si Jehova sa paaging nakamati siya nin katuninungan kaiba nin Diyos. Aram ta ini huli sa ipinangaran ni Gideon sa altar na itinugdok niya sa lugar na idto—an “Jehova-salom.” An pangaran na iyan nangangahulugan na “Si Jehova Katuninungan.” (Basahon an Hokom 6:23, 24.) Kun huhurop-hurupon ta an ginigibo ni Jehova para sa sato sa kada aldaw, marerealisar ta na siya sarong tunay na Katuod. An regular na pagpamibi sa Diyos nakakadagdag sa satong pakamati nin katuninungan asin nagpapakusog kan pakikikatuod ta sa saiya.\nSIISAY AN MAGIGIN ‘BISITA SA TOLDA NI JEHOVA’?\n10. Uyon sa Salmo 15:3, 5, ano an kahagadan sa sato ni Jehova tanganing magin katuod niya kita?\n10 Minsan siring, tanganing magin Katuod ta si Jehova, dapat maabot ta an nagkapirang kondisyon. Siring kan nakarekord sa Salmo 15, inawit ni David kun ano an kahagadan tanganing kita magin ‘bisita sa tolda ni Jehova,’ buot sabihon, magin katuod nin Diyos. (Sal. 15:1, NW) Magpokus kita sa duwa sa mga kahagadan na ini—dai magin parabalubagi o parapakaraot, asin magin sadiyosan o onesto sa gabos niyatong ginigibo. Sa bagay na ini, sinabi ni David dapit sa sarong bisita sa tolda ni Jehova: ‘Dai nambabalubagi an dila. An suhol laban sa inosente dai kinukua.’—Sal. 15:3, 5, An Banal na Biblia.\n11. Taano ta dapat niyatong likayan an pagpakaraot sa iba?\n11 Sa saro pang salmo, nagpatanid si David: ‘Pugulan mo an saimong dila sa maraot.’ (Sal. 34:13) An dai paghimati sa ipinasabong na konsehong ini mabugtak nin ulang sa pag-ultanan niyato asin kan matanos niyatong Ama sa langit. An totoo, an pagpakaraot ugali kan dakulang kaiwal ni Jehova, si Satanas. An terminong “Diyablo” hali sa Griegong tataramon na nangangahulugan na ‘parabalubagi’ o parapakaraot. An pagkontrol sa satong sinasabi manungod sa iba makakatabang na mapagdanay an satong kadayuputan ki Jehova. Lalo nang totoo ini sa satong sabuot mapadapit sa ninombrahan na mga lalaki sa kongregasyon.—Basahon an Hebreo 13:17; 1 Tesalonica 5:12.\n12, 13. (a) Taano ta dapat kitang magin sadiyosan sa gabos na bagay? (b) Ano an epekto sa iba kan pagigin sadiyosan niyato?\n12 Siring man, midbid an mga lingkod ni Jehova sa pagigin sadiyosan, bakong sa pang-aaprobetsar. Si apostol Pablo nagsurat: ‘Mamibi kamo manungod sa samo, huli ta kami naniniwala na kami igwa nin marahay na paghuna-huna, na nagmamawot na mamuhay nin marahay sa gabos na bagay.’ (Heb. 13:18) Huling determinado kitang “mamuhay nin marahay sa gabos na bagay,” dai kita nang-aaprobetsar sa satong Kristiyanong mga tugang. Halimbawa, kun nagtatrabaho sinda sa sato, sinisigurado ta na rasonable an pagtratar niyato sa sainda asin sinusuwelduhan sinda uyon sa napagkasunduan. Bilang mga Kristiyano, sadiyosan an pagtratar niyato sa satong mga empleyado asin sa gabos na iba pa. Kun nagtatrabaho kita sa sarong kapwa Kristiyano, nag-iingat kita na dai sinda pag-aprobetsaran paagi sa paghagad nin espesyal na mga pribilehiyo.\n13 Parati nanggad kitang nakakadangog nin pag-apresyar sa mga Saksi ni Jehova hali sa mga tawo sa kinaban! Halimbawa, narisa kan direktor nin sarong dakulang organisasyon nin construction services na pirming inuutob kan mga Saksi ni Jehova an saindang sinasabi. “Pirmi nindong ginigibo an napagkauyunan,” an sabi niya. (Sal. 15:4) An siring na paggawi nakakatabang na mapagdanay ta an satong pakikikatuod ki Jehova. Urog sa gabos, nagtatao iyan nin kaumawan sa satong mamumuton na Ama sa langit.\nTABANGAN AN IBA NA MAGIN KATUOD NI JEHOVA\nTinatabangan niyato an iba na magin katuod ni Jehova (Hilingon an parapo 14 asin 15)\n14, 15. Sa satong ministeryo, paano ta matatabangan an iba na magin katuod ni Jehova?\n14 Dawa ngani dakul sa mga tawong nanunumpungan ta sa ministeryo an nagtutubod na may Diyos, dai ninda minamansay an Diyos bilang pinakadayupot nindang Katuod. Paano ta sinda matatabangan? Mangnuhon an instruksiyon ni Jesus sa saiyang 70 disipulo kan suguon niya sindang manduwa-duwa para maghulit: ‘Sa arin man na harong na sakatan nindo, magsabi nguna kamo, “An katuninungan mapasa-harong na ini.” Asin kun igwa diyan nin sarong aki nin katuninungan, an saindong katuninungan mapapasaiya; alagad kun dai, iyan makakabalik sa saindo.’ (Luc. 10:5, 6) Puwedeng maakit an mga tawo sa katotoohan kun mainamigo kita. Tibaad makatabang man ini sa mga nagkokontra na kumalma, asin magin andam na magdangog sa ibang pagkakataon.\n15 Kun nakakanumpong kita nin mga indibidwal na impluwensiyadong marhay nin palsong relihiyon o nagsusunod sa bakong maka-Kasuratan na mga kostumbre, danay niyatong ipinapahiling an pagigin mainamigo asin mapagpatuninong. Maugma tang inaako sa mga pagtiripon an mga tawo na huli sa pagkadisganar sa sosyedad ngunyan, nagkainteres na makanuod nin urog pa manungod sa Diyos na satong sinasamba. An mga artikulo sa seryeng “Binago kan Bibliya an Saindang Buhay” nagtatao sa sato nin dakul na marahay na halimbawa.\nPAGLILINGKOD KAIBA KAN SATONG PINAKADAYUPOT NA KATUOD\n16. Sa anong paagi kita puwedeng ibilang na katuod asin kapwa trabahador ni Jehova?\n16 An mga tawo na iribang nagtatrabaho parating nagigin dayupot na mag-amigo. An gabos na nagdusay ki Jehova igwa nin pribilehiyo na ibilang niya na saiyang mga katuod asin mga “katabang” o kapwa trabahador. (Basahon an 1 Corinto 3:9.) Tunay nanggad, mantang kita nakikikabtang sa paghuhulit asin paggibo nin disipulo, nagigin mas hararom an satong pakasabot sa makangangalas na mga kuwalidad kan satong Ama sa langit. Naeeksperyensiyahan ta an tabang kan saiyang banal na espiritu na nagtatao sa sato nin kakayahan na mautob an sugo sa sato na maghulit kan maugmang bareta.\n17. Paano an espirituwal na pagkakan na itinatao sa satong mga asembleya asin kumbensiyon nagpapahiling na si Jehova Katuod niyato?\n17 Mantang urog kitang nakikikabtang sa paggibo nin disipulo, mas urog tang namamatian na dayupot kita ki Jehova. Halimbawa, nahihiling ta kun paano inuulang ni Jehova an mga nagkokontra. Sa nakaaging pirang taon, bako daw na risang-risa kun paano kita ginigiyahan nin Diyos? Nagngangalas kita sa dagos-dagos na suplay nin abundang espirituwal na pagkakan. Mahihiling sa mga programa sa satong kumbensiyon asin asembleya na namumutan kita kan satong Ama, asin nasasabutan niya an satong mga problema asin pangangaipo. Bilang pasasalamat sa sarong kumbensiyon, sarong pamilya an nagsurat: “Talagang nataros kan programa an samong puso. Namatian mi kun gurano kapadangat ni Jehova an kada saro sa sato asin gusto niyang magin mapanggana kita.” Pagkatapos mag-atender sa sarong espesyal na kumbensiyon sa Ireland, ipinahayag kan mag-agom na taga Alemania an pasasalamat ninda huli sa mainit na pag-ako asin pag-asikaso sa sainda, asin nagsabi pa: “Pero an pinapasalamatan mi sa gabos iyo si Jehova asin an saiyang Hading si Jesu-Cristo. Inagda ninda kami na magin kabtang kan banwaan na ini na tunay na nagkakasararo. Dai ta sana sinasabi na nagkakasararo kita, kundi talagang naeeksperyensiyahan ta iyan aroaldaw. An mga eksperyensiya mi sa espesyal na kumbensiyon sa Dublin pirming magpapagirumdom sa samo kan magayunon na pribilehiyo mi na maglingkod sa satong dakulang Diyos kaiba nindo gabos.”\nAN MAGKATUOD NAG-UULAY\n18. Ano an puwede tang ihapot sa satong sadiri kun dapit sa satong pakikikomunikar ki Jehova?\n18 Mas nagigin dayupot an magkatuod kun igwa sinda nin marahay na komunikasyon. Sa panahon na ini nin Internet asin teknolohiya sa telekomunikasyon, an social networking asin pag-text popular na marhay. Pero kumusta an satong personal na pakikikomunikar sa satong pinakadayupot na Katuod, si Jehova? Totoo, siya an ‘Paradangog kan Pamibi.’ (Sal. 65:2) Pero gurano kita kaparating nagtatao nin panahon na makipag-ulay sa saiya?\n19. Ano an makakatabang sa sato kun nasasakitan kitang ipahayag ki Jehova an nasa puso ta?\n19 Para sa nagkapirang lingkod nin Diyos, bakong madali na ipahayag an nasa puso ninda. Pero, iyan an gusto ni Jehova na gibuhon ta kun kita namimibi. (Sal. 119:145; Lam. 3:41) Dawa nasasakitan kitang ipahayag an sabuot niyato, may matabang sa sato. Nagsurat si Pablo sa mga Kristiyano sa Roma: ‘Huli ta kita dai tataong mamibi nin siring sa maninigo, alagad an espiritu man sana nagsusurog sa sato, na may pag-agrangay na dai masabi. Asin an nagsisiyasat nin mga puso nakakaaram kun ano an iniisip kan espiritu, huli ta siya nagsusurog sa mga banal siring sa buot nin Diyos.’ (Roma 8:26, 27) An paghurop-hurop niyato sa mga tataramon na nakasurat sa libro kan Bibliya siring kan Job, Salmo, asin Talinhaga makakatabang sa sato na ipahayag ki Jehova an kairairaruming sabuot niyato.\n20, 21. Anong pagranga an itinatao kan mga tataramon ni Pablo sa Filipos 4:6, 7?\n20 Kun napapaatubang kita sa makamumundong mga sitwasyon, himation ta an ipinasabong na sadol ni Pablo sa mga taga Filipos: ‘Sa ano man dai kamo maghadit; kundi sa gabos na bagay paagi sa pamibi asin pagngayo-ngayo na may pagpasalamat, ipahayag nindo sa Diyos an saindong mga hinahagad.’ An siring na bukas na komunikasyon sa satong pinakadayupot na Katuod siyertong makakaranga sa sato, huling idinagdag ni Pablo: ‘An katuninungan nin Diyos na minalampas sa gabos na pakasabot, maingat kan saindong mga puso asin kan saindong pag-iisip diyan ki Cristo Jesus.’ (Fil. 4:6, 7) Lugod na pirmi niyatong pakamahalon an daing kaagid na ‘katuninungan nin Diyos’ na tunay na nag-iingat sa satong puso asin isip.\nPaano pinapakusog kan pamibi an satong pakikikatuod sa Diyos? (Hilingon an parapo 21)\n21 An pamibi nakakatabang sa sato na patalubuon an satong pakikikatuod ki Jehova. Kun siring, lugod na ‘mamibi kita nin daing pundo.’ (1 Tes. 5:17, NW) Lugod na mapakusog kan pag-aadal na ini an satong mahalagang marhay na relasyon sa Diyos asin an satong determinasyon na sunudon an saiyang matanos na mga kahagadan. Asin lugod na magtao kita nin panahon na hurop-hurupon an mga bendisyon na nakakamtan niyato huling tunay nanggad na si Jehova an satong Ama, an satong Diyos, asin an satong Katuod.\nI-share I-share Si Jehova—An Satong Pinakadayupot na Katuod\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 2014\nI-share I-share AN TORRENGBANTAYAN—PAG-AADALAN NA EDISYON Pebrero 2014


Ikinabalik an Paraiso! | Mensahe kan Biblia\nIkinabalik an Paraiso!\nPaagi sa Kahadean na pinamamahalaan ni Cristo, pinakangbanal ni Jehova an Saiyang ngaran, binindikar an Saiyang soberaniya, asin hinale an gabos na maraot\nAN HURING libro kan Biblia, na inaapod na Kapahayagan o Apocalipsis, nagtatao nin paglaom sa bilog na katawohan. An librong ini na isinurat ni apostol Juan igwa nin mga bisyon na nagtatapos sa pagkaotob kan katuyohan ni Jehova.\nSa enot na bisyon, an binuhay liwat na si Jesus nagtao nin komendasyon asin pagtatanos sa nagkapirang kongregasyon. Sa sunod na bisyon, ipinapaheling sa sato an trono nin Dios sa langit, na duman an espiritung mga linalang nag-oomaw sa saiya.\nMantang naootob an katuyohan nin Dios, an Kordero, si Jesu-Cristo, nag-ako nin sarong rolyo na may pitong tatak. Kan tangkason an enot na apat na tatak, naglataw sa eksena kan kinaban an simbolikong mga nangangabayo. An enot iyo si Jesus na nakasakay sa puting kabayo asin nakokoronahan bilang Hade. Nagsunod an mga nangangabayo sa mga kabayo na magkakalaen an kolor, na segun sa hula nagrerepresentar sa guerra, tiggutom, asin peste—na an gabos na ini mangyayari sa huring mga aldaw kan sistemang ini nin mga bagay. An pagtangkas sa ikapitong tatak sinundan kan pagpatanog nin pitong simbolikong trumpeta, na nangangahulogan nin pagproklamar kan mga paghokom nin Dios. Ini sinundan nin pitong simbolikong damat, o mga kapahayagan kan kaanggotan nin Dios.\nInestablisar sa langit an Kahadean nin Dios, na ilinadawan na sarong bagong mamundag na lalaking omboy. Nagkaigwa nin guerra, asin si Satanas saka an saiyang marigsok na mga anghel iinapon digdi sa daga. “Herak man kan daga,” an sabi nin sarong makosog na tingog. Grabe an kaanggotan kan Diablo, sa pakaaram na halipot na sana an saiyang panahon.—Kapahayagan 12:12.\nNaheling ni Juan si Jesus sa langit na irinerepresentar nin sarong kordero, asin kaiba nia an 144,000 na pinili hale sa katawohan. An mga ini “mamamahala bilang mga hade kaiba” ni Jesus. Sa siring, ihinayag kan Kapahayagan na an sekondaryong mga miembro kan banhi magkakaigwa nin total na bilang na 144,000.—Kapahayagan 14:1; 20:6.\nAn mga namamahala sa daga nagtiripon sa Armagedon, an “guerra kan dakulang aldaw nin Dios na Makakamhan sa Gabos.” Sinda nakilaban sa nakasakay sa puting kabayo—si Jesus, na nangengenot sa mga hukbo sa langit. Linaglag an gabos na namamahala sa kinaban na ini. Si Satanas ginapos, asin si Jesus saka an 144,000 namahala sa daga sa laog “nin sangribong taon.” Sa katapusan kan sangribong taon, si Satanas linaglag.—Kapahayagan 16:14; 20:4.\nAno an magigin kahulogan kan Milenyong Paghade ni Cristo asin kan saiyang kairibang namamahala para sa makinuyog na mga tawo? Si Juan nagsurat: “Papahidon [ni Jehova] an gabos na luha sa saindang mga mata, asin an kagadanan mawawara na, mayo na man nin pagmondo o pagtangis o kolog. An enot na mga bagay nakalihis na.” (Kapahayagan 21:4) Nagin paraiso an daga!\nSa siring na paagi tinapos kan Kapahayagan an mensahe kan Biblia. Paagi sa Mesiyanikong Kahadean, napakangbanal an ngaran ni Jehova asin lubos na nabindikar an saiyang soberaniya sa bilog na panahon na daing sagkod!\n—Basado sa libro nin Kapahayagan.\nAno an kahulogan kan simbolikong mga nangangabayo?\nAnong pambihirang mga bagay an nangyari mantang naootob an katuyohan nin Dios?\nAno an Armagedon, asin ano magigin resulta kaiyan?\nSa libro nin Kapahayagan, ipinapamidbid na “dakulang patotot” an gabos na falsong relihion bilang grupo—an boot sabihon, an mga relihion na nagkokontra sa tunay na Dios. Sia inaapod na “Dakulang Babilonya,” asin ipinagnenegosyo nia an saiyang sadiri, o nagpapatotot sia, sa politikal na mga kapangyarihan sa kinaban. Sinasabi kan Kapahayagan na sa itinalaan na panahon ni Jehova Dios, bibirikan kan mga kapangyarihan na ini an patotot na iyan asin lalaglagon sia.—Kapahayagan 17:1-5, 16, 17.\nAram kan dakul na tawo an Pamibi nin Kagurangnan. Ano an buot sabihon kan mga tataramon na, “Dumatong lugod an Kahadian mo”?\nI-share I-share Ikinabalik an Paraiso!


"Romería San Isidro Labrador. Mayo 2013" - Ayuntamiento de Montalbán de Córdoba\n«Romería San Isidro Labrador. Mayo 2013»\n«Romería San Isidro Labrador. Mayo 2013» 1\n«Romería San Isidro Labrador. Mayo 2013» 2\n«Romería San Isidro Labrador. Mayo 2013» 3\n«Romería San Isidro Labrador. Mayo 2013» 4\n«Romería San Isidro Labrador. Mayo 2013» 5\n«Romería San Isidro Labrador. Mayo 2013» 6\n«Romería San Isidro Labrador. Mayo 2013» 7\n«Romería San Isidro Labrador. Mayo 2013» 8\n«Romería San Isidro Labrador. Mayo 2013» 9\n«Romería San Isidro Labrador. Mayo 2013» 10\n«Romería San Isidro Labrador. Mayo 2013» 11\n«Romería San Isidro Labrador. Mayo 2013» 12\n«Romería San Isidro Labrador. Mayo 2013» 13\n«Romería San Isidro Labrador. Mayo 2013» 14


Pangako sa pagtapos kan BIA posibleng makapako\nDuda an Office of the Presidential Adviser for Bicol Affairs (OPABA) sa liwat naman na pangako kan Department of Transportation (DOTr) na tataposon kan saindang kontratista an P4.8 bilyon na Bicol International Airport (BIA) sa Septiembre 2021.\nPinagirumdum ni Undersecretary Marvel Clavecilla an DOTr na kun matao nin time line seguradohon na marerealisar envez kan maghanap naman nin ibang dahilan, matalaan giraray nin bulan asin taon.\nSinabi ni Clavecilla sa entrevista kan Bicol Mail na si enot na asegurasyon kan DOTr tataposon an multi-billion pesos na proyecto kan Hulyo 2020.\nPhp 4.8 bilyon na Bicol International Airport sa Daraga, Albay pigpapangako naman kan DOTr na matatapos na sa Septiembre 2021. (www.dbm.gov.ph)\nSa press release ni Transportation Assistant Secretary Goddes Hope Libiran kan nagtalikod na taon an BIA magiging operational sa enot na cuarto kan 2021, alagad sagcod sa ngunian puros pangako.\nSaiya pang sinabi na an target completion kan Deciembre 2020, an nag-iimplementar kan proyecto iyo an Cuerpo Construction.\nAn patrabajo kinababalehan kan konstruksyon kan landside facilities, edificio kan terminal para sa pasajeros, extension kan runway, taxiway, asin drainage kabale na an iba pang site development.\nSa miting kan Regional Development Council saro sa natukaran an abalang pagtapos kan BIA na namumugtak sa Barangay Alobo, Daraga, Albay.\nPig-osipon pa ni Usec Clavecilla na saiyang sinabihan an DOTr bilang iyo an agencia na envuelto sa bilyones peso na proyecto dapat magtaong definite na bulan asin taon kun nuarin matatapos bakong permi nalang pigbabago an saindang target time line.\nSi Alcalde Noel Rosal kan Ciudad nin Legazpi, Chairman kan RDC Bicol sinabihan an enhinyero kan kontratista na anggot na si Usec Clavecilla ‘‘gibohon na nindo an dapat na gibohon bako lang si Usec maging an Bicol atrasado nang marhay an proyecto.”\nTada nang raya an OPABA sa Cuerpo Construction na iyo an nakacontrata kan mga dakulang edificio kan Bicol Medical Center, alagad biktima an taga Camarines Sur kan abalang pagtapos kan bilyones peso na bagong edificio kan hospital.\nKan 1996, ginibo an pre-feasibility study kan BIA asin an notice to proceed pig-isyu kan 2003 kan panahon ni dating Presidente Gloria Macapagal-Arroyo. An konstruksyon nagsikad kan taon 2008.\nInabot sa bagong administrasyon ni dating Presidente Benigno Aquino III hasta sa naglaog sa administrasyon ni Presidente Duterte kan 2016 asin kabale sa prioridad sa Build-Build-Build project.\nAn Chairman kan RDC nagpahayag na oras na maging operational an BIA makakatabangan nganing makabawi sa paglakma kan economia sa rehiyon huli kan pandemya. (DPAureus)


Home / Albay / Bicol News / Legazpi City / Alert Level 2, nakabandera sa Bulkan Mayon\nBicol Standard Newspaper Tuesday, June 25, 2019 Albay, Bicol News, Legazpi City\nLEGAZPI CITY (Bicol Standard)--Pakalihis nin pirang semanang pagiging tuninong kan Bulkan Mayon, an Phivolcs nag sabi kasuodma na igwa na manan sindang nairihistrong aktibidad, sa nakalihis na 24 oras.\nMakusog an pagtubod kan nakadistinong volcanologist digdi na igwa nin nangyayaring aktibidad sa irarom asin paralibot kan bulkan, an kabale sa prueba iyo an pagiging "hubag" o gatok kan abaga kaini.\nSegun sa Phivolcs pig bandera na ninda an Alert Level 2 sa Mayon Volcano, na an gustong sabihon pwedeng mag tupga ini nin abo ano man na oras.\nPinatanidan liwat kan Phivolcs an mga tawong nag eestar sa paralibot kan bulkan, orog na si mga nasa laog kan permanent danger zone abot sa pitong kilometros na extended danger zone nin huli ta dakula an peligro na pwede nindang sapoon, kun madagos na pagbuga nin abo an aktibong bulkan.\nMientrastanto, prohibido sa gabos na tawo an paglaog sa 6 na kilometros na permanent danger zone.\nSinambit kan Phivolcs an mga peligrosong lugar, arog kan Brgy. Anoling, sa banwaan kan Camalig abot sa Brgy Sta. Misericordia, sa banwaan kan Sto. Domingo, Albay.\nAn peligro mas orog sa mga lugar na pwedeng agihan kan nag rarasay na gapo asin lahar na hale sa abaga kan bulkan, kada magbulos an makusog na uran.\nAlert Level 2, nakabandera sa Bulkan Mayon Reviewed by Bicol Standard Newspaper on Tuesday, June 25, 2019 Rating: 5


Ano an sinasabi kan Biblia manongod sa pakikipagsakal sa ibang lahi?\nHapot: Ano an sinasabi kan Biblia manongod sa pakikipagsakal sa ibang lahi?\nSimbag: An kasuratan kan Lumang Tipan nagsusugo sa mga Israelita na dai makipagsakal sa ibang lahi (Deuteronomio 7:3-4). Alagad an rason kan kasuguan na ini bakong kolor kan kublit o kaya kultura kundi relihiyon. An rason tano ta an Dios habo na makipagsakal an mga Judyo sa ibang lahi iyo ta an ibang lahi mga parasamba sa dios-diosan. An mga Israelita madadara parayo sa Dios kun sinda makikipagsakal sa mga parasamba sa dios-diosan, sa mga pagano o kaya sa mga mayong binibistong Dios. Iyo ini an eksaktong nangyari sa Israel susog sa sinasabi sa Malaquias 2:11.\nIgwang kaparehong prinsipyo an itinao sa Bagong Tipan, bakong manongod sa rasa kundi manongod sa aspetong espiritwal: “Dai kamo makipagsakal na bakong timbang sa mga dai nagtutubod, huli ta paanong magkaoyon an katanosan asin an kabikoan? O anong pakisumaro kan liwanag sa diklom?” (2 Corinto 6:14). Arog kan mga Israelita (na nagtutubod sa sarong tunay na Dios) na sinugo na dai makipagsakal sa mga parasamba sa dios-diosan, an mga Kristyano (na nagtutubod sa sarong tunay na Dios) sinugo man na dai makipagsakal sa mga dai nagtutubod ki Hesu-Kristo. An Biblia dai nagsasabi na kasalan an makipagsakal sa ibang lahi. Siisay man na nagbabawal kan pakikipagsakal sa ibang lahi nagtutukdo kan bagay na dai tinutukdo kan Biblia.\nArog kan sinabi ni Martin Luther King, Jr., an tawo dapat hukumon sosog sa saiyang karakter, bakong sa kolor kan saiyang kublit. Mayong lugar sa buhay kan Kristyano an pagpapaorog base sa lahi (Santiago 2:1-10). An totoo kaiyan, an Bibliya nagtutukdo na igwa sana nin sarong “lahi” – an lahi nin tawo, na gabos na tawo naghali ki Adan asin ki Eba. Sa pagpili nin aagumon, dapat siguruhon kan sarong Kristyano kun ang saiyang napupusuan totoong namundag na bago huli sa biyaya sa paagi nin pagtubod ki Hesu-Kristo (Juan 3:3-5). Pagtubod ki Kristo, bakong kolor kan kublit, bakong lahi, an basehan sa pagpili kan aagomon. An pakikipagsakal kaipuhan nin kadunungan asin pagpapamibi.\nAn duwang tawo na gustong magpakasal dapat na ikonsidera an dakol na bagay. Kaibahan na an pagkakaiba nin lahi pero bako ini an dapat na basehan kun an duwang tawo mapakasal. An mapakasal na magkaibang lahi pwedeng magatubang sa paghusgar asin pag basang-basang, asin sinda dapat preparado nin kadunungan hale sa Biblia kun pano lalampasan an mga bagay na ini. “Huli ta dai nin pinapalaen sa Judyo asin sa Griego: ta an Kagurangnan iyo man sana an Kagurangnan nin gabos asin mayaman manongod sa gabos na nagaapod sa saiya” (Roma 10:12).


Si Ariel Sharon\nPirma ni Ariel Sharon\nSi Ariel Sharon (namundag Ariel Scheinermann, אריאל שיינרמן; Pebrero 26, 1928 - Enero 11, 2014) sarong Israeli'ng estadista asin heneral nagsirbeng ika-11 Primer Ministro kan Israel sagkod na siya napadad huli sa stroke.\nSarong maisog na militar na nagsirbi sa aksyon sa Gerang Lebanon, kan siya nagin pamayo nanggad kan Israel bilang Primer Ministro, nabibisto an saiyang liderato sa programa niya kun saen pinagmarhay niyang isara an gabos na mga erokan kan mga Israeli sa Gaza Strip, lugar na sadiri kan Palestino alagad nalusob asin nasakop kan mga Israeli sa gera. Kan Agosto 2005, lampas 8,500 na mga Israeli an nag'atras asin pinaharale sa mga erokan ninda sa Gaza Strip asin apat pang lugar sa Samaria. Ini ginibo niya sa mawot na maseguro an katoninongan asin seguridad sa saiyang nasyon apesar dakul na mga agit-agitan mismo sa laog kan saiyang partido pulitikal, an Likud, an naki'asusangan nanggad sa saiyang programang ini. \nNagadan siya sa edad na 85 pakalihis nin walong taon na nakahigda na sana huli ta comatose na. Siya ilinubong sa pantyong kan pamilya na kataid an saiyang ikaduwang agom.\nhttp://www.bloomberg.com/news/2014-01-11/ariel-sharon-israeli-bulldozer-who-vacated-gaza-dies-at-85.html kinua 12-01-14\nhttp://edition.cnn.com/2014/01/11/world/meast/obit-ariel-sharon/ kinua 12-01-14\n↑ https://www.jewishvirtuallibrary.org/jsource/biography/sharon.html Kinua 17-02-14\nKinua sa "https://bcl.wikipedia.org/w/index.php?title=Ariel_Sharon&oldid=208245"\nMga Primer Ministro kan Israel\nHuring binago an pahinang ini kaitong 1 Hulyo 2021, alas 06:29.